
„Când un guvernământ este excesiv de crud, tulburările sunt salvatoare. 
Ele sunt ca spasmele pe care le provoacă unui bolnav medicamentul care 
îl vindecă... 

Răul într-o răscoală se află în cauza care o produce”. 

Helvetius 


Data de 14 iulie 1789, când garda naţională formată din mulţimea 
pariziană înarmată şi comandată de La Fayette a luat cu asalt Bastilia!, a 
însemnat sfârşitul puterii absolutiste şi începutul cuceriri puterii politice 
de către burghezie. Când trei zile mai târziu Ludovic al XVI-lea a primit 
cocarda tricoloră din mâna lui La Fayette (1757-1834), nu mai era nici o 
îndoială că regele Franţei îşi recunoştea propria-i înfrângere. Astfel, 
revoluţia burgheză, care începuse prin dărâmarea Bastiliei, inaugura 
prima sa victorie. 

Revoluţia burgheză din Franţa a fost consecinţa inevitabilă a unei 
situaţii care se crease în ţară şi care nu putea fi schimbată prin reforme 
parţiale, cum încercaseră Turgot sau Necker?, ci numai prin transformări 
radicale, care să ducă la reorganizarea întregii societăţi. 

În secolul al XVIII-lea orânduirea feudală, în Franţa, era în 
descompunere. Nobilimea pierduse supremaţia economică. Ea era 
angajată într-o viaţă de lux şi fast, foarte costisitoare, pe care o iniţiase 
însuşi regele Ludovic al XIV-lea (1643-1715). În acelaşi timp, veniturile 
nobilimii scădeau. Desele războaie împotriva Olandei, a unor state 
germane şi a Spaniei secătuiseră tezaurul public, accentuând exploatarea 
şi mizeria maselor, ceea ce crease o stare de nemulţumire, prielnică 
răspândirii ideologiei revoluţionare a burgheziei. 

Franţa era un stat absolutist, guvernat după bunul plac al regelui, 
fără a ţine seama de interesele generale. Monarhul absolut se substituia 
statului. „Statul sunt eu” spunea Ludovic al XIV-lea. Absolutismul era 
sprijinit de nobilime şi de cler, constituite în „starea întâi” şi „starea a 
doua”. Aceste stări erau privilegiate. Restul populaţiei, reprezentând 
imensa majoritate, alcătuia „starea a treia”; din ea făceau parte: 
burghezia (cu diferitele ei stratificări), țărănimea şi sărăcimea oraşelor. 
Producătoare a bunurilor materiale, starea a treia era lipsită de drepturi 
politice. Pentru a putea întreţine viaţa de lux a nobilimii şi a vârfurilor 
clericale, masele şi în special țărănimea, erau supuse unei crunte 
exploatări. Ele trebuiau să suporte impozite grele, directe şi indirecte - 
talia (impozit pe avere), capitaţia (impozit pe cap de locuitor), zeciuiala, 
gabela (impozit pe sare) etc.; țărănimea plătea, de asemenea, dijme în 
natură (grâne, fructe, in, cânepă) şi tot felul de taxe - de trecere peste 


1 Bastilia era un castel din apropierea Parisului, care a fost transformat în cea mai 
vestită închisoare din Franţa. Ea simboliza abuzurile şi arbitrarul absolutismului feudal. 
2 Turgot şi Necker au îndeplinit funcţia de controlor general al finanţelor în timpul 
domniei lui Ludovic al XVI-lea. 


râuri, de târg, de moară, de cuptor. La toate acestea se mai adăuga şi un 
întreg sistem de abuzuri. Mizeria încolţise din plin. Potrivit memoriilor 
marchizului d'Argenson, între 1738 şi 1740 au pierit de foame mai mulţi 
francezi decât au fost ucişi în toate războaiele lui Ludovic al XIV-lea. 

Burghezia se dezvolta continuu, cucerind poziţii tot mai puternice în 
economie prin extinderea industriei manufacturiere şi a comerţului intern 
şi extern, prin achiziţionarea unor pământuri ţărăneşti şi chiar a unor 
domenii  senioriale, prin obţinerea unor concesiuni (de exemplu, 
strângerea de impozite) etc. 

În calea dezvoltării burgheziei şi a extinderii relaţiilor capitaliste se 
ridicau multe piedici, decurgând din: regulile învechite de reglementare a 
producţiei, organizarea pe bresle, oferta limitată a forţei de muncă, 
diferite bariere care îngreunau dezvoltarea comerţului (nenumărate taxe 
vamale, lipsa unei monede unice de stat etc). Cu toate acestea, 
capitalismul a cunoscut în Franţa secolului al XVIII-lea o tot mai mare 
extindere, pe măsura dezvoltării tehnicii şi a introducerii metodelor noi în 
diferite domenii de producţie, ca: extracția mineralelor, producerea 
ţesăturilor, prelucrarea pieilor ş.a. 

Deşi burghezia era o clasă prosperă, ea era totuşi foarte 
nemulțumită. Multe îngrădiri care ţineau de însăşi organizarea feudală a 
societăţii frânau dezvoltarea ei“; în acelaşi timp rolul ei politic nu 
corespundea poziţiilor economice pe care le deţinea. Intreaga „stare a 
treia”, cu toate diferenţierile imense şi deosebirile ideologice care se vor 
face simţite în cursul evenimentelor revoluţionare de la sfârşitul 
secolului, era unită în lupta împotriva feudalismului şi absolutismului. 
Toate categoriile sociale din „starea a treia” considerau feudalismul şi 
absolutismul contrare intereselor lor şi ca urmare acestea trebuiau 
abolite. Cucerirea puterii politice din mâna nobilimii şi răsturnarea 
absolutismului nu se puteau realiza decât printr-o amplă revoluţie, la care 
să participe cele mai largi pături ale societăţii. 

Nobilimea dispunea de un însemnat potenţial, absolutismul avea 
controlul armatei, iar Biserica Catolică exercita o influenţă foarte mare pe 
plan ideologic şi chiar politic. Este de remarcat faptul că Biserica poseda 
însemnate bunuri materiale. Ea stăpânea o zecime din pământul Franţei 
şi deţinea foarte multe imobile, atât în oraşe cât şi la sate, de pe urma 
cărora încasa venituri fabuloase. Cea mai mare parte a acestor venituri 
era acaparată de înalții demnitari bisericeşti. 

În viaţa politică a Franţei, catolicismul juca un mare rol, fiind 
singura religie admisă. Reprezentanţi ai bisericii deţineau funcţii dintre 
cele mai înalte în stat, iar uneori chiar şi pe cea de prim-ministru - cazul 
lui Richelieu, Mazarin ş.a. Toți cei 143 de episcopi ai Franţei erau nobili. 
În cadrul acestei coaliţii, care se stabilise între biserică şi absolutism, cea 
dintâi aducea servicii, pentru funcţiile oferite de către rege 
reprezentanţilor ei, în special prin încercarea de a fundamenta teoretic 
monarhia de drept divin, de a justifica orânduirea feudală sub diferitele ei 
aspecte (economic, social, politic, ideologic). 


3 Ca expresie a nemulțumirii faţă de această stare de lucruri, poporul ticluise chiar un 
calambur: „Le mur murant Paris, rend Paris murmurant” (zidul închizând Parisul, îl face 
să murmure). 


Biserica îşi legase soarta de cea a aristocrației. Lupta împotriva 
regimului feudal implica şi lupta împotriva religiei. 

Din considerentele arătate, burghezia franceză a fost obligată să 
renunţe la religie, pentru această etapă istorică, şi să facă din 
materialism stindardul său filosofic, contopindul organic cu ateismul. 
Filosofia materialistă şi ateistă era menită să spulbere aureola de 
sfinţenie cu care Biserica înconjurase feudalismul şi absolutismul şi să 
arate caracterul pământesc al acestora. 

Revoluţia burgheză din Franţa a fost temeinic şi îndelung pregătită 
din punct de vedere ideologic. Decenii de-a rândul au fost elaborate şi 
răspândite noi idei politice, filosofice, artistice, ştiinţifice, care au zguduit 
din temelii edificiul feudal. Aceste idei noi au constituit fondul principal al 
culturii franceze din secolul al XVIII-lea. 

„Secolul luminilor”, cum a fost denumit acest secol în Franţa, care a 
realizat cea mai cuprinzătoare operă de sinteză a tuturor cunoştinţelor 
vremii - Enciclopedia - a însemnat în istoria culturii o etapă deosebit de 
fecundă. Gânditorii acestui secol au fost animați de dorinţa de a fi cât mai 
folositori societăţii, de a contribui la emanciparea spirituală şi socială a 
omului, la câştigarea demnităţii şi libertăţii acestuia. 

Ideea emancipării omului, care s-a afirmat puternic în umanismul 
Renaşterii, a căpătat în secolul al XVIII-lea un conţinut îmbogăţit; ea viza 
nu numai cucerirea libertăţii de gândire, ci şi lupta împotriva factorilor 
care au generat robia spirituală, lupta împotriva organizării sociale care a 
suprimat libertatea. Umanismul marilor gânditori ai acestui secol 
cuprindea şi o atitudine de ostilitate faţă de vechea societate şi dorinţa de 
a contribui la înlăturarea acesteia, pentru ca astfel să se creeze condiţiile 
realizării libertăţii umane. 

Cunoscut sub numele de iluminism, curentul literar şi filosofic care 
a alimentat cu idei înnoitoare gândirea secolului al XVIII-lea a fost 
expresia cea mai elocventă a eforturilor spre progres de care a fost 
capabil acest secol. 

Gânditorii iluminişti erau reprezentanţii cei mai de seamă ai 
burgheziei revoluţionare; ei şi-au pus întreaga lor capacitate de creaţie şi 
luptă în slujba idealului emancipării omului. V. I. Lenin arată că prima 
caracteristică a „iluminismului” este o atitudine „plină de ostilitate faţă 
de iobăgie şi faţă de tot ceea ce a generat ea în domeniul economic, social 
şi juridic” 

Iluminismul nu a fost numai un simplu curent literar şi filosofic, ci şi 
expresia unei noi atitudini în viaţă, în trăirea istoriei, o nouă treaptă 
(superioară umanismului Renaşterii) pe calea împlinirii umanismului. 
Iluminiştii credeau sincer în fericirea generală a societăţii. Ei nu apărau 
interesele unei minorităţi, ci ale întregii stări a treia, care lupta împotriva 
feudalismului, sub stindardul revoluţionar al burgheziei. V. I. Lenin arată 
că „Nu trebuie să uităm că atunci când au scris iluminiştii din secolul al 
XVIII-lea... toate problemele sociale se rezumau la lupta împotriva 
iobăgiei şi rămăşiţelor ei. Noile relaţii social-economice şi contradicţiile 
acestora mai erau încă pe vremea aceea într-o stare embrionară. De 
aceea ideologii burgheziei nu dădeau dovadă atunci de nici un fel de 


tV. I. Lenin, La ce moştenire renunţăm, E.P.L..P., Bucureşti, 1953, p.18. 


egoism; dimpotrivă, atât în Occident cât şi în Rusia, ei credeau în mod 
absolut sincer în fericirea generală şi o doreau în mod sincer, şi într- 
adevăr nu vedeau (în parte nici nu puteau să vadă) contradicţiile 
orânduirii care lua naştere din orânduirea iobagă”?. 

Lupta împotriva feudalismului, care constituie principala 
caracteristică a ideologiei iluministe, încrederea neţărmurită în 
atotputernicia rațiunii, a progresului social, a dezvoltării ştiinţei şi a 
dobândirii libertății sunt elementele principale prin care se defineşte 
iluminismul în ansamblul său. Libertatea nu putea fi însă obținută decât 
prin suprimarea mediului social feudal care strivea individul, impunându-i 
obligații înrobitoare, nedemne. 

Orânduirea feudală, perimată şi depăşită ca epocă istorică, pe care 
Helvetius o numea „capodoperă a absurdităţii” a fost denunţată ca fiind 
cauza tuturor relelor din societate. Statul feudal, instituţiile sale, întreaga 
suprastructură a feudalismului a fost supusă unor critici puternice, cu 
scopul de a scoate în evidenţă iraţionalitatea lor, caracterul lor depăşit. 
Critica feudalismului era făcută în numele raţiunii (considerată ca fiind 
singura capabilă de a discerne binele de rău, utilul de inutil, adevărul de 
fals) şi tot în numele raţiunii iluminiştii au cerut înlocuirea lui. 

Iluminismul, ca un curent de idei, a avut o largă circulaţiei şi a fost 
reprezentat de gânditori străluciți în diferite ţări. El a constituit seva din 
care s-a alimentat o cultură de mare vigurozitate, extindere şi 
profunzime. Mai mult decât în oricare ţară, iluminismul a îmbrăcat forma 
sa cea mai radicală în Franţa. În această ţară, iluminismul era suportul 
ideologic în lupta antifeudală a unei burghezii în etapa ei de puternic 
avânt revoluţionar. Sub conducerea ei s-a înfăptuit la sfârşitul secolului al 
XVIII-lea cea mai mare revoluţie burgheză cunoscută în istorie. In Franţa, 
ideologia iluministă a premers şi, în multe privinţe, a pregătit această 
revoluţie. De aceea iluminismul a constituit ceea ce am putea numi 
prologul revoluţiei. 

Dat fiind vălul mistic pe care Biserica l-a aruncat peste orânduirea 
feudală, asaltul revoluţionar împotriva acesteia trebuia precedat de 
înlăturarea mitului care fusese creat în jurul ei. Era deci necesară o 
pregătire o pregătire a conştiinţei umane, o eliberare a acesteia de 
prejudecățile care o stăpâneau pentru a face posibilă antrenarea maselor 
la revoluţia antifeudală. Acesta este semnificaţia „luptei împotriva 
iobăgiei în instituţii şi idei” despre care vorbea Engels atunci când se 
referea la sarcina principală care stătea în faţa ideologilor burgheziei 
revoluţionare. Deziobăgirea conştiinţei nu se putea realiza decât prin 
adoptarea unei atitudini critice, ferme faţă de tot ce era perimat. Această 
sarcină a îndeplinit-o opera iluminiştilor şi, în primul rând, a grupului 
materialist. „Filosofia materialistă a secolului al XVIII-lea - scria Plehanov 
- a fost o filosofie revoluţionară. Ea nu a fost decât expresia ideologică a 
luptei burgheziei împotriva clerului, nobilimii şi monarhiei absolute. Se 
înţelege de la sine că burghezia, în lupta ei împotriva regimului perimat, 
nu a putut să respecte o concepţie despre lume moştenită din trecut care 
consfințea acest regim detestat” . Era deci nevoie de o nouă ideologie. 


5 Ibidem, pp.19-20. 
€ G. V. Plehanov, Opere filosofice alese, Volumul al II-lea, Editura Politică, Bucureşti, 
1961, p.39. 


De pe poziţiile de clasă ale burgheziei revoluţionare iluminiştii francezi 
au elaborat noua ideologie, de care clasa pe care o reprezentau avea 
nevoie. 

Reprezentanţii cei mai de seamă ai luptei împotriva „iobăgiei în 
instituţii şi idei” care au contribuit la pregătirea acelui „minunat răsărit 
de soare”, cum a caracterizat filosoful german Hegel (1770-1631) 
izbucnirea Revoluţiei franceze de la 1789, au fost: Voltaire, Rousseau, 
Diderot, Holbach, La Mettrie, Helvetius ş.a. care prin scrierile lor au dat 
strălucire secolului al XVIII-lea. 

François-Marie Arouet, cunoscut sub numele de Voltaire (1694- 
1778), a fost o personalitate atât de strălucită şi a exercitat o influenţă 
atât de mare, încât secolul al XVIII-lea a fost supranumit „secolul lui 
Voltaire”. „Să rosteşti numele lui Voltaire - spunea Victor Hugo - 
înseamnă să caracterizezi tot veacul al XVIII-lea”. 

Gânditor de o rară subtilitate şi o mare fineţe spirituală, Voltaire a 
fost totodată cel mai ascuţit spirit critic şi unul dintre cei mai temuţi 
adversari ai Bisericii, împotriva căreia s-a ridicat sub deviza lansată de el 
„Zdrobiţi infamia”. Luând atitudine împotriva nobilimii, Voltaire a fost de 
două ori închis la Bastilia şi apoi expulzat din Franţa. 

Scriitor de mare talent, istoric şi filosof, Voltaire a scris lucrări care 
şi-au cucerit faima în întreaga lume. Dintre acestea amintim: Henriada, 
Candide, Istoria lui Carol al XII-lea, Istoria Rusiei, Scrisori filosofice, 
Bazele filosofiei lui Newton, Dicţionarul filosofic. 

Jean-Jacques Rousseau (1712-1778), genovez de origine, a dus o 
viaţă de peregrin prin diferite ţări, plină de privaţiuni. S-a făcut remarcat 
printr-o lucrare de răspuns la o întrebare pusă de Academia din Dijon, 
Dacă progresul ştiinţelor şi artelor a contribuit la înrăutățirea sau 
îmbunătăţirea moravurilor?, lucrare care a fost premiată de Academie. 

Rousseau s-a impus în special ca gânditor social-politic, ca unul 
care a făcut cea mai aspră critică proprietăţii private şi inegalităţii sociale 
din vremea sa. Dintre lucrările cele mai importante amintim: Discurs 
asupra inegalităţii, Contractul social, Noua Eloiză, Emil sau dreptul la 
educație. 

Denis Diderot (1713-1784) a fost mintea cea mai cuprinzătoare a 
secolului al XVIII-lea francez, iniţiatorul şi conducătorul elaborării 
monumentalei lucrări Enciclopedia ştiinţelor, artelor şi meşteşugurilor, 
prietenul apropiat şi stimat al colaboratorilor la această lucrare, autor al 
unor scrieri care i-au consacrat numele în istoria culturii universale, dar 
care i-au atras şi persecuții, inclusiv întemnițarea. 

Diderot a fost unul dintre cei mai reprezentativi şi mai consecvenţi 
gânditori materialişti din secolul al XVIII-lea, care şi-a consacrat toată 
viaţa slujirii adevărului şi dreptăţii - după cum spunea Engels. Dintre 
scrierile cele mai importante amintim: Cugetări filosofice, Scrisori către 
orbi pentru folosința celor ce văd, Principiile filosofice asupra materiei şi 
mişcării, Convorbire între d'Alembert şi Diderot, Elemente de fiziologie. 

Paul Henri Holbach (1723-1789), german de origine, şi-a petrecut 
aproape întreaga viaţă în Franţa. Chimist cunoscut, Holbach s-a făcut 
remarcat prin opera sa filosofică, fiind sistematizatorul materialismului 
secolului al XVIII-lea şi unul dintre cei mai vehemenţi luptători împotriva 
religiei. Multe dintre operele sale au trebuit să apară sub pseudonim. 


Dintre lucrările lui amintim: Sistemul naturii, supranumită „biblia 
ateismului”, Creştinismul demascat, Religia şi bunul simţ, Dicţionar 
teologic de buzunar ș.a. 

Julien Oftray de la Mettrie (1709-1751) a fost unul dintre iniţiatorii 
materialismului francez, care, utilizând cunoştinţele sale de medic, a 
descris în lucrarea sa principală Omul maşină legătura dintre corp şi 
suflet. La apariţia acestei lucrări, în Olanda unde se afla ca emigrant, 
reprezentanţii Bisericii au cerut să se aplice autorului pedeapsa cu 
moartea. La Mettrie nu a fost condamnat la moarte, dar operele sale au 
fost arse de mâna călăului. Alte lucrări importante ale lui La Mettrie sunt: 
Istoria naturală a sufletului, Omul plantă, Sistemul lui Epicur. 

Claude-Adrien Helvetius (1715-1771) a exercitat o mare influenţă 
asupra formării ideilor revoluţionare ale burgheziei franceze, în special 
prin lucrările sale Despre spirit şi Despre om. Lucrarea lui Helvetius 
Despre spirit a fost calificată de adversarii progresului şi raţiunii drept 
„Codul celor mai ruşinoase şi infame pasiuni, apologie a materialismului 
şi a tot ce poate spune necredinţa pentru a trezi ura împotriva 
creştinismului şi catolicismului”. 

Prin glasul „marilor bărbaţi” din Franţa secolului al XVIII-lea s-au 
făcut auzite ideile de libertate, egalitate şi demnitate umană, care au 
rodit în conştiinţa mulţimii nemulţumite, dând naştere la caractere 
revoluţionare în stare să urce pe baricade pentru a plăti cu preţul vieţii 
emanciparea politică şi spirituală. În numele raţiunii libere iluminiştii 
francezi au supus criticii tradiţiile retrograde. Idoli au fost răsturnaţi, 
prejudecăţi înlăturate, vechi teorii înlocuite. „Pentru a dovedi că teoria 
lor poate fi aplicată în mod universal - arată Engels - ei aleseseră drumul 
cel mai scurt şi o aplicară cu îndrăzneală la toate obiectele ştiinţei, în 
opera gigantică de la care li s-a tras numele - «Enciclopedia». Astfel 
materialismul deveni, sub o formă sau alta, ca materialism făţiş sau ca 
deism, concepţia despre lume a întregului tineret cult din Franţa””. 

Dacă în secolul al XVII-lea filosofii şi oamenii de ştiinţă înaintați au 
luptat pentru restructurarea ştiinţei şi crearea unui nou tablou al lumii 
fizice, în secolul al XVIII-lea, îndeosebi în Franţa, eforturile pentru 
completarea acestui tablou sunt conjugate cu lupta pentru restructurarea 
societăţii. Locul ideii dărâmării edificiului „ştiinţei” scolastice îl ia acum, 
în măsură tot mai mare ideea dărâmării edificiului social medieval. 
Filosofia participă la această operă, ea descinde în arena politică, ia parte 
la luptele care au loc pentru înlăturarea vechii orânduiri sociale. In 
secolul al XVIII-lea predominantă devine critica socială şi, ca o parte 
componentă a acesteia, şi critica religiei. Orânduirea feudală este supusă 
judecății raţiunii şi, o dată cu ea, şi teoriile social-politice, etice, juridice 
etc., care fuseseră elaborate în scopul de a o sprijini şi justifica. 

Burghezia revoluţionară, care a încurajat progresul ştiinţei noi, 
legată de cercetarea naturii şi nevoile practicii, şi o dată cu aceasta şi 
ofensiva gândirii ştiinţifice împotriva celei obscurantist-dogmatice 
medievale, a trecut apoi la organizarea luptei social-politice, pregătind, 
din punct de vedere ideologic, asaltul împotriva feudalismului. Vechile 


7 F. Engels, Dezvoltarea socialismului de la utopie la ştiinţă, în K. Marx - F. Engels, 
Opere alese, vol. II, ed. a Il-a, E.S.P.L.P., Bucureşti, 1955, p. 111. 


teorii social-politice, juridice, etice şi pedagogice au fost înlocuite cu 
altele noi, corespunzătoare spiritului şi intereselor de clasă ale 
burgheziei. 

Una din teoriile social-politice vechi combătute cu vehemenţă, a fost 
cea cu privire la stat, considerat de origine divină, şi monarh - 
reprezentant al lui Dumnezeu pe pământ. Acestei concepţii medievale, 
teologice i s-a opus teoria contractualistă sau a contractului social. 
Această teorie susţinea că statul nu a exist din totdeauna şi nici nu este 
un produs, o creaţie a lui Dumnezeu, ci rezultatul unei înţelegeri dintre 
oameni, care au convenit de bunăvoie să renunţe la o parte din drepturile 
şi libertăţile lor naturale, absolute, să se organizeze şi să-şi aleagă un 
conducător care să vegheze la păstrarea liniştii, păcii şi securităţii tuturor 
indivizilor. Teoria contractului social, care a fost preluată de la antici de 
către unii gânditori din secolul al XVII-lea, ca: Grotius (1583-1645), 
Pufendorf (1632-1694), Hobbes (1588-1673), Locke (1632-1704) şi alţii, a 
fost folosită de iluminiştii francezi din secolul al XVIII-lea pentru a sprijini 
lupta burgheziei revoluţionare împotriva feudalismului şi absolutismului. 

Reprezentantul cel mai de seamă al acestei teorii, secolul al XVIII- 
lea, a fost J.J. Rousseau, care a criticat cu multă vehemenţă inegalitatea 
socială şi politică. Susţinând ideea egalităţii tuturor oamenilor şi a 
suveranităţii poporului, J.J. Rousseau a dat ultima lovitură, şi cea mai 
puternică, vechii concepţii asupra statului, explicând proveniența 
acestuia ca rezultat al înţelegerii dintre oameni, al contactului social. 

În domeniul dreptului, iluminiştii s-au ridicat împotriva sistemului 
de legi care consfinţeau privilegiile feudale şi ale absolutismului regal. Ei 
au condamnat inegalitatea în numele „dreptului natural”. Ideea dreptului 
natural s-a impus mai ales prin lucrarea Spiritul legilor a lui Montesquieu 
(1689-1755), care a încercat să-i dea un fundament teoretic şi raţional. 
Plecând de la liberalismul şi constituţionalismul de tip englez, 
Montesquieu susţine teza posibilităţii instituirii unor astfel de legi care să 
asigure maximum de libertate posibilă. 

În morală, în locul vechilor concepţii ascetice se preconizau 
principii morale laice, după care fericirea oamenilor se întemeiază pe 
cunoaşterea legilor naturii şi aplicarea lor în viaţă. 

În educaţie, s-au elaborat noi principii, menite să ţină seama de 
dezvoltarea fizică, intelectuală şi morală a copilului. Se remarcă şi în 
acest domeniu J.J. Rousseau, care în lucrarea Emil susţinea ideea că 
educaţia copilului trebuie făcută în conformitate cu natura şi în cadrul 
naturii, departe de mediul social viciat care corupe. Rousseau afirma 
încrederea în om, condamnând societatea din vremea lui. Ideea sa că 
„omul se naşte bun, dar societatea îl corupe” constituie o antiteză faţă de 
teza lui Hobbes, care susţinea că omul, de la natură, este rău. Rousseau 
nu condamnă natura, ci societatea, prin felul ei de organizare ucide în om 
ceea ce natura i-a dat bun. Rechizitoriul este îndreptat împotriva vechii 
organizări sociale, a mediului social necorespunzător, care nu favorizează 
dezvoltarea calităţilor morale ale individului, ci, din potrivă, îl viciază. 


8 Teorie conform căreia toţi oamenii sunt, de la natură, egali şi se nasc cu aceleaşi 
drepturi. 

Bătălia împotriva ideologiei feudale, a teologiei şi religiei s-a dus în 
numele raţiunii libere, pe care iluminiştii o proclamau ca fiind singura 
autoritate demnă de luat în consideraţie. 


CULTUL RAŢIUNII 


„...NU căutaţi niciodată să faceţi uz de autoritate când puteți recurge la 
rațiune...” 
Voltaire 


Libertatea gândirii a constituit unul dintre dezideratele principale 
ale emancipării omului modern. Principiul liberei cugetări a fost susţinut 
încă din Renaştere. Umanismul renascentist a fost prima manifestare a 
tendinței de emancipare spirituală a omului după o perioadă îndelungată 
de încătuşare a gândirii. Scolastica medievală nu îngăduia raţiunii decât 
libertatea de a căuta noi dovezi în sprijinul dogmei teologice. 

Principiul liberei cugetări a căpătat un conţinut mai bogat odată cu 
întemeierea raționalismului de către Descartes (1596-1650), care a 
ridicat raţiunea la rangul de facultate supremă de cunoaştere, singura 
capabilă să dea cunoştinţe evidente, clare şi distincte şi să facă deosebire 
între adevăr şi eroare. 

Preluând de la Descartes încrederea în puterea de cunoaştere a 
raţiunii atunci când poate acţiona fără îngrădiri, iluminiştii secolului al 
XVIII-lea au conferit acesteia nu numai putere de cunoaştere, ci şi de 
transformare a societăţii, deoarece, după părerea lor, oamenii luminaţi nu 
pot accepta robia spirituală sau socială. Prin instrucţie, educaţie, 
răspândirea ştiinţei, cu un cuvânt prin luminare, se poate schimba vechea 
societate, deoarece oamenii luminaţi se vor convinge de iraţionalitatea 
vechii orânduiri sociale şi vor purcede la înlăturarea ei. 

Incepând cu criticile la adresa clerului, prin care se înfierau, în 
primul rând, ignoranţa şi corupţia acestuia, trecând prin încercarea de a 
înlătura tot ceea ce ar constitui element irațional în religie şi până la 
negarea completă a acesteia, iluminiştii francezi au adus, fiecare în felul 
său, o contribuţie de seamă la realizarea dezideratului general al 
secolului, primatul raţiunii. Cultul raţiunii lua locul oricărui alt cult. Aşa 
după cum spunea Helvetius, care nu era totuşi cel mai consecvent în 
atitudinea sa faţă de religie, Dumnezeu a spus omului: Eu te-am creat, ti- 
am dat cinci simţuri, te-am înzestrat cu memorie şi, în consecinţă, cu 
rațiune. Am vrut ca raţiunea ta, ascuţită mai întâi la nevoi, luminată apoi 
de experienţă, să-ţi asigure hrana, să te înveţe să faci să rodească 
pământul, să perfecţionezi instrumentele plugăriei, ale agriculturii, în 
sfârşit ale tuturor ştiinţelor de primă necesitate: am vrut ca, prin 
cultivarea acestei raţiuni să ajungi la cunoaşterea voinţelor mele morale, 
adică a datoriilor tale faţă de societate, a mijloacelor de a păstra ordinea 
într-însa, în sfârşit, la cunoaşterea celei mai bune legislații posibile”?. 
Acesta este - continuă Helvetius - singurul cult la care trebuie să se 


° Materialiştii francezi din secolul al XVIII-lea, Colecţia „Texte filosofice”, E.S.P.L.Ş., 
Bucureşti, 1954, pp. 318-319. 

ridice omul, singurul care poate să devină universal, singurul adevărat şi 
pe care filosofii au datoria să-l înfăţişeze oamenilor. 

Cultul raţiunii presupunea respingerea a tot ceea ce era irațional, şi 
îndeobşte iraționale erau considerate orânduirea feudală şi religia. 
Iluminiştii au luptat împotriva amândurora. „Marii bărbaţi care în Franţa 
au luminat minţile pentru revoluţia ce avea să vină - scrie Engels - au 
avut ei înşişi o atitudine cât se poate de revoluţionară. Nici o autoritate 
exterioară, de orice fel ar fi fost, nu era recunoscută de ei. Religia, 
concepţia despre natură, societatea, ordinea de stat, toate au fost supuse 
celor mai necruțătoare critici; toate trebuie să-şi justifice existenţa în faţa 
scaunului de judecată al raţiunii sau să renunţe la existenţă”. 

În numele raţiunii a fost dusă lupta împotriva obscurantismului, 
misticismului, dogmatismului, dar şi împotriva societăţii feudale, care le 
cultiva pe acestea, creându-le un mediu şi condiţii prielnice pentru a se 
afirma în chip mai puternic. Supunerea orânduirii feudale judecății 
raţiunii dezvăluie caracterul ei irațional şi neconformitatea acesteia cu 
natura umană. Întrucât iraţionalul constituie o piedică în dezvoltarea 
raţiunii, el trebuie înlăturat, suprimat. Deci orânduirea feudală fiind 
iraţională trebuie înlocuită - aceasta era concluzia. 

Iluminiştii francezi considerau societatea feudală ca iraţională, 
deoarece ea suprima libertatea, şi prin aceasta era contrară „naturii 
umane”. De la natură omul este liber şi, ca atare, libertatea sa nu poate fi 
suprimată. Orânduirea socială care înfăptuieşte suprimarea libertăţii 
omului devine prin acesta contrară naturii umane. Întrucât raţiunea este 
bazată pe natură şi întotdeauna în conformitate cu ea realizarea libertăţii 
este un deziderat natural. Iraţională este deci lipsa de libertate, care 
trebuie abolită împreună cu orânduirea socială care a suprimat-o. 

Iluminiştii, care nu cunoşteau decât o singură autoritate - raţiunea 
- cereau ca toate cunoştinţele să fie aduse în faţa scaunului de judecată al 
raţiunii libere şi acceptate numai acelea care rezistă examenului ei critic. 
Este magistrală imaginea pe care o foloseşte Voltaire atunci când 
compară raţiunea cu o mătură magică, cu ajutorul căreia sunt înlăturate 
din conştiinţă toate ideile false şi toate prejudecățile care generează 
astfel de idei. 

Cultul pentru rațiune l-au avut toţi iluminiştii. Helvetius, de 
exemplu, spunea că numai „libertatea de a gândi poartă roadele 
adevărului”. Dar teologii cer ca oamenii să renunţe la această libertate. 
„Rătăcit într-o pădure fără margini, pe timp de noapte - scrie Diderot - nu 
am pentru a mă orienta decât o luminiţă. lată că vine un necunoscut şi-mi 
spune: Prietene, stinge luminiţa, ca să găseşti drumul mai uşor. Acest 
necunoscut este un teolog”!!. Dacă ar renunţa la rațiune, aşa cum cer 
teologii, arată Diderot, omul nu ar mai avea nici o călăuză în viaţă şi ar 
adopta orbeşte orice principii. 

Bătându-şi joc de teologii care susțineau că raţiunea este dată 
omului de către Dumnezeu, dar ea trebuie să fie sacrificată în favoarea 
credinţei, acelaşi Diderot spunea: Dacă Dumnezeu, de la care avem 
raţiunea , ne cere s-o sacrificăm, atunci e un scamator care şterpeleşte ce 


10 Fr. Engels, Anti-Diiring, ediţia a Il-a, E.S.P.L.P., Bucureşti, 1955, pp. 23-24. 
11 ? Materialiştii francezi din secolul al XVIII-lea, p. 89. 

ne-a dat”. „Dacă raţiunea este un dar al cerului, şi dacă se poate spune 
acelaşi lucru şi despre credinţă, atunci cerul ne-a făcut două daruri 
incompatibile şi contradictorii”!?. Dar, conchide Diderot, pentru a nu lăsa 
loc nici unui echivoc, credinţa este un principiu himeric, care nu există în 
natură. Rațiunea este însă un principiu natural. Diderot mărturiseşte că e 
mai sigur de rațiune decât de ochii săi. 

Venerarea raţiunii are, la iluminiştii francezi, semnificaţia cultului 
pentru adevăr. lar adevărul nu este suficient să fie descoperit, cum 
spunea unul din ei, ci trebuie să ai şi tăria să-l afirmi. Afirmarea 
adevărului în secolul al XVIII-lea implica însă suficiente riscuri - dovadă 
că multe scrieri ale iluminiştilor au fost condamnate şi arse în mod public. 

Ideologi ai burgheziei revoluţionare, iluminiştii francezi au extins 
cerinţele raţiunii şi asupra societăţii. Supusă examenului raţiunii, 
orânduirea feudală apărea ca fiind contrară „naturii umane” şi deci 
raţiunii. Iluminiştii au supus criticii raţiunii această orânduire pentru a 
dovedi că instituţiile feudale sunt depăşite istoriceşte şi, ca atare, nu mai 
au justificarea de a exista; ei considerau pe deplin fireşti relaţiile 
burgheze care se formau şi le înfăţişau ca un imperiu al raţiunii, în care 
domnesc dreptatea, libertatea, egalitatea şi fraternitatea oamenilor. Deşi 
imperiul raţiunii „nu a fost nimic altceva decât imperiul idealizat al 
burgheziei”!5 după cum arăta Engels, în care dreptatea eternă şi-a găsit 
expresia în justiţia burgheză, egalitatea s-a redus la egalitatea burgheză 
în faţa legii, iar ca o încununare a drepturilor şi libertăţilor a fost 
proclamată proprietatea burgheză, poziţia iluminiştilor francezi a 
reprezentat o cucerire înaintată a gândirii social-politice. 

Lucrările iluminiştilor francezi abundă în idei critice la adresa 
feudalismului. Critica lor este directă, ascuţită, pătrunzătoare, reflectând 
poziţia radicală, revoluţionară a burgheziei franceze din secolul al XVIII- 
lea faţă de feudalism. Denunţând lipsa de libertate, absolutismul regal, 
şarlatanismul şi ignoranţa preoţilor etc., iluminiştii francezi au dezvoltat o 
critică socială nemaiîntâlnită până atunci nici ca amploare şi nici ca 
profunzime. 

Lupta antifeudală implica în mod necesar lupta împotriva ideologiei 
feudale, şi teologia şi religia constituiau partea cea mai însemnată a 
acestei ideologii, iluminiştii francezi au îndreptat atacul ideologic în 
primul rând asupra teoriilor susţinute de teologi. 

La baza criticii pe care iluminiştii francezi au făcut-o religiei au stat, 
din punct de vedere teoretic, concepţiile lor filosofice despre natură, 
întemeiate pe datele de care dispuneau atunci ştiinţele naturii. 

Critica feudalismului şi a religiei şi concepţiile filosofice ale 
iluminiştilor francezi constituie o unitate sistematică, organică. 


12 Ibidem, p. 88. 
13 Fr. Engels, Anti-Diiring, ediţia a III-a, E.S.P.L.P., Bucureşti, 1955, p. 24. 

SISTEMUL NATURII 


„Natura, în înţelesul cel mai larg, este marele tot care rezultă din 
reunirea diferitelor materii, a diferitelor combinări şi a diferitelor mişcări 
pe care le vedem în Univers”. 

Holbach 


Referindu-ne la baza teoretică a concepţiei iluminiştilor francezi, se 
impune de la început precizarea că nu toţi gânditorii care fac parte din 
acest curent au fost consecvenţi în concepţia lor faţă de religie. Unii 
dintre ei, ca, de exemplu, Montesquieu, Voltaire, Rousseau, au criticat 
religia de pe poziţiile filosofice ale deismului!“, dezvăluind contrastul 
dintre religia tradiţională şi rațiune, dar considerând că se poate constitui 
o aşa-numită „religie naturală”, în limitele raţiunii, din care să fie excluse 
elementele obscurantiste. Acceptând existenţa lui Dumnezeu alături de 
natură, ca principiu activ care a pus în mişcare materia (concepută ca 
fiind inertă la origine), iluminiştii deişti au redus critica religiei la critica 
clerului, fanatismului religios, obscurantismului, dogmatismului şi a unor 
implicaţii sociale ale religiei. 

O critică multilaterală, cuprinzătoare a religiei, vizând multiple 
aspecte, a fost realizată de pe poziţiile materialismului de către un grup 
de gânditori iluminişti cunoscuţi sub denumirea de „materialiştii francezi 
din secolul al XVIII-lea”, din care fac parte, ca figuri mai reprezentative, 
Diderot, Holbach, Helvetius, La Mettrie, D'Alembert. Curentul materialist 
francez din secolul al XVIII-lea constituie expresia cea mai consecventă a 
luptei împotriva idealismului şi religiei, din istoria filosofiei moderne de 
până la acea dată. 

Materialismul francez, care a urmat triumfului burgheziei engleze, 
e - apreciază M. Ralea - cu mult mai radical, mai înaintat în atitudinea lui 
faţă de religie, faţă de absolutismul feudal şi regal”. „Pentru cine citeşte 
operele filosofilor francezi din secolul al XVIII-lea, o primă constatare 
apare evidentă: atitudinea gânditorilor din acest secol este aproape în 
unanimitate materialistă”!5. 

Materialismul „secolului luminilor” a sintetizat în sine, sub raport 
filosofic, cuceririle cele mai noi ale gândirii din acea perioadă. Mulţi 
dintre ei fiind şi oameni de ştiinţă, iluminiştii francezi au generalizat 
datele ştiinţei, elaborând, pe baza lor, o concepţie materialistă asupra 
lumii, în cadrul căreia nu au lăsat nici un loc pentru divinitate. Ei au 
explicat natura ca existând prin ea însăşi din totdeauna, ca fiindu-şi sieşi 
suficientă şi neavând nevoie de nici o cauză exterioară. 


14 Deismul era o concepţie filosofică care nu excludea complet existenţa lui Dumnezeu, ci 
doar limita rolul său în univers, fie la crearea materiei, fie la punerea acesteia în 
mişcare. Deiştii din secolele XVII-XVIII, respingând credinţa într-un Dumnezeu personal, 
revelaţia, minunile, ritualul bisericesc, preconizând eliberarea ştiinţei de religie, au avut 
un rol progresist în lupta împotriva teologiei medievale. Potrivit expresiei lui Marx, 
deismul iluminiştilor a constituit mijlocul cel mai comod de a te descotorosi de religie. 

15 M. Ralea, Cele două Franţe, E.S.P.L..A., Bucureşti, 1956, pp. 186, 187. 

Concepţia lor despre natură se întemeiază pe câteva principii 
materialiste fundamentale, care ne par a fi exprimate sintetic prin 
următoarele cuvinte ale lui Holbach: „Astfel natura, în înţelesul ei cel mai 
larg, este marele tot care rezultă din reunirea diferitelor materii, a 
diferitelor combinări şi a diferitelor mişcări pe care le vedem în univers. 
Natura - într-un înţeles mai restrâns, sau privită în fiecare existenţă - 
este întregul care rezultă din esenţă, adică din proprietăţile, combinările, 
mişcările sau modurile de a acţiona care o deosebesc de celelalte 
existenţe. Astfel, omul este un tot rezultând din combinările unor anumite 
materii, înzestrate cu proprietăţi particulare, a căror aşezare se numeşte 
organizare şi a căror esenţă este de a simţi, de a acţiona, într-un cuvânt 
de a se mişca într-un anumit mod, care îl deosebeşte de alte fiinţe cu care 
el seamănă. Pe baza acestei asemănări, omul se aşază într-un ordin, într- 
un sistem, într-o clasă aparte, care se deosebeşte de aceea a animalelor, 
la care el nu vede aceleaşi proprietăţi care sunt în el. Diferite sisteme ale 
lucrurilor, sau, am putea spune, naturile lor particulare, atârnă de 
sistemul general al marelui tot, al naturii universale din care fac parte şi 
de care, în mod necesar, este legat tot ce există” 16, 

Respingând teza idealist-teologică cu privire la existenţa unei fiinţe 
spirituale care a creat lumea şi o dirijează, cât şi teza dualistă despre 
existenţa a două substanţe - suflet şi corp - materialiştii francezi au 
susţinut şi dezvoltat principiul materialist conform căruia materia este 
singura substanţă care stă la baza lumii şi care-i determină unitatea - 
lumea fiind unitară prin materialitatea ei. Materia are însuşiri diferite şi 
acţionează în mod diferit; ea este într-o continuă mişcare. Mişcarea e 
proprie materiei, intrinsecă acesteia, ea nu a fost introdusă dinafară de o 
forţă exterioară. Primul impuls!” este respins, întrucât starea naturală a 
materiei este considerată a fi mişcarea, nu inerția. Mişcarea este tot atât 
de omniprezentă ca materia - nu poate exista materie fără mişcare şi 
mişcare fără materie - veşnicia materiei implică şi veşnicia mişcării. 
Mişcarea este cauza tuturor schimbărilor, transformărilor care au loc în 
natură, şi chiar cauza vieţii însăşi. Materia în mişcare este capabilă de 
modificări variate şi diferite, care dau naştere tuturor fenomenelor, 
printre care se înscrie şi gândirea, rezultat al unor modificări specifice ale 
materiei. 

Într-o notă referitoare la concepţia spiritualiştilor despre suflet, 
considerat ca fiind o substanţă simplă şi indivizibilă, Holbach se întreabă: 
„N-ar fi fost mai natural de a conchide că, deoarece omul care este 
materie şi care nu are idei decât despre materie se bucură de facultatea 
de a gândi, materia poate gândi, sau este susceptibilă de modificarea 
particulară pe care noi o numim gândire?”!8. 

Susţinând teza  primordialităţii materiei asupra conştiinţei, 
materialiştii francezi au căutat în ştiinţele naturii dovezi pentru a 
demonstra legătura dintre suflet şi corp. Faptul unirii sufletului cu corpul 


16 Holbach, Sistemul naturii, Editura Ştiinţifică, Bucureşti, 1957, p. 54. 

17 Ideea primului impuls a fost introdusă în filosofie din fizică. Studiind mişcarea numai 
sub forma ei cea mai simplă, cea mecanică, fizica din secolul al XVII-lea a recurs la ideea 
unei forţe dinafară, a unui impuls exterior care ar fi pus materia (considerată a fi, prin 
natura ei, inertă) în mişcare. 

18 Holbach, op. cit., p. 118. 

este constatat de toţi oamenii, spune Diderot, pentru a înlătura credinţa 
în caracterul imaterial al sufletului. Iar Holbach scrie: „Cu cât reflectăm 
mai mult, cu atât rămânem mai convinşi că sufletul, departe de a trebui 
să fie deosebit de corp, nu este decât acest corp însuşi, privit din punctul 
de vedere al unora din funcţiile sale, sau a unor moduri de a fi şi de a 
acţiona de care el este capabil, atât timp cât se bucură de viaţă”!?. 

Desigur că suma cunoştinţelor ştiinţifice existente în vremea lor nu 
le oferea iluminiştilor un material suficient pentru demonstrarea pe 
deplin a tuturor tezelor, atât de înaintate, pe care le-am enunțat; de 
aceea, din multe privinţe ei nu au putut adopta puncte de vedere riguros 
ştiinţifice, mai ales în probleme atât de complexe ca aceea, de exemplu, a 
legăturii dintre psihologie şi fiziologic, care nu erau suficient studiate de 
ştiinţele naturii din acea perioadă. Pe de altă parte, ştiinţele naturii erau 
dominate încă de metoda metafizică, căreia îi era caracteristic cercetarea 
fenomenelor în mod izolat şi static, ceea ce nu permitea distingerea 
deosebirilor calitative dintre ele. Astfel se explică de ce materialiştii 
francezi, care au subliniat atât de mult dependenţa sufletului de corp, nu 
au putut înţelege această dependenţă decât recurgând la teoria 
hilozoistă, conform căreia întreaga materie este înzestrată cu 
sensibilitate. Adoptarea punctului de vedere hilozoist a făcut ca nici cei 
mai avansați gânditori ai secolului al XVIII-lea să nu poată înţelege 
deosebirile calitative dintre sensibilitate şi gândire, dintre om şi celelalte 
vieţuitoare. Aceasta explică de ce unii dintre materialiştii francezi au 
ajuns să susţină că omul nu este decât simtire, şi că a simţi înseamnă a 
judeca (Helvetius), sau că între om şi celelalte fiinţe nu există decât 
deosebiri de grad - omul simte cantitativ mai mult decât stridia (Robinet). 

Cu o singură excepţie, a lui La Mettrie, care spunea: „Eu cred că 
gândirea este atât de compatibilă cu materia organizată (subl. ns. - G.P.), 
încât mi se pare că este o proprietate a ei aşa cum sunt electricitatea, 
putinţa de a se mişca, impenetrabilitatea, întinderea etc.”2, materialiştii 
francezi au adoptat punctul de vedere hilozoist. 

Considerând mişcarea ca fiind cauza tuturor schimbărilor care au 
loc în univers, dar înţelegând-o în sens mecanicist - ca simplă deplasare 
în spaţiu - materialiştii francezi nu au putut sesiza dezvoltarea. În 
concepţia lor schimbarea este doar o transformare cantitativă, care are 
loc în cadrul aceloraşi calităţi, aceloraşi forme, date o dată pentru 
totdeauna în cadrul naturii. 

Deşi lucrările lor s-au ocupat pe larg de materia în mişcare, 
materialiştii francezi nu au putut explica ştiinţific cum poate fi capabilă 
materia de modificări specifice care să dea naştere gândirii şi cum a 
apărut conştiinţa. Chiar La Mettrie, care afirma că numai materia 
organizată este capabilă să gândească, nu a putut să explice cum s-a 
ajuns, în cadrul naturii, la o astfel de organizare a materiei. 

Mecanicismul a influenţat puternic şi modul în care materialiştii 
francezi şi-au elaborat concepţia lor deterministă?!. Determinismul este o 
parte integrantă a concepţiilor lor materialiste. 


19 Ibidem, p. 121. 

20 Materialiştii francezi din secolul al XVIII-lea, p. 387. 

21 Conform concepţiei lor, toate fenomenele din univers sunt determinate de cauze 
naturale. Ei resping teza teologică cu privire la existenţa unei cauze supranaturale. 

Materialiştii francezi au respins, în primul rând, finalismul”, 
deoarece acesta duce direct la idealism şi teism”. Admiterea principiului 
finalist, conform căruia toate fenomenele din natură converg către un 
anumit scop, înseamnă implicit a admite că la baza naturii stă o conştiinţă 
universală, care-i fixează acesteia scopurile spre care tinde. În egală 
măsură  materialiştii francezi au respins şi ideea unei cauzalităţi 
supranaturale, şi a „armoniei prestabilite”. Ei susțineau teza 
materialistă că toate fenomenele sunt determinate de cauze naturale. 
„Dacă oamenii ar fi mai atenţi la ceea ce se petrece sub ochii lor - scrie 
Holbach - ei n-ar fi căutat câtuşi de puţin în afara naturii o forţă 
deosebită de ea însăşi, care să o pună în acţiune şi fără de care ei au 
crezut că natura nu putea să se mişte...”%. 

Respingând ideea unei forţe exterioare din explicarea mişcării, 
materialiştii francezi au refuzat să admită acţiunea unei asemenea forţe şi 
în ceea ce priveşte explicarea determinării fenomenelor. Ei au arătat că 
fiecare fenomen din univers îşi are cauza sa naturală şi că nu există nici 
unul necondiţionat, fie parţial, fie absolut. În acelaşi timp însă, 
interpretând relaţiile de determinare dintre fenomene în spirit 
mecanicist, reducând întreaga condiţionare a fenomenelor la raportul 
strict cauză-efect (expresie a înţelegeri cauzalităţii exclusiv ca o acţiune 
mecanică), ei au respins întâmplarea, nu au sesizat caracterul obiectiv al 
acesteia, declarând-o noncauzalitate, deci opusă necesităţii, ceea ce i-a 
dus la fatalism?6. Această poziţie s-a reflectat şi în concepţia lor despre 
om, pe care-l priveau numai ca parte a naturii, sub aspectul naturii sale 
veşnice, integrat în natură şi supus complet legilor acesteia, fapt pentru 
care ei susțineau că omul nu este liber în nici una din acţiunile sale. 

Cu tot caracterul metafizic şi mecanicist care şi-a pus amprenta pe 
întregul lor mod de gândire, materialiştii francezi au dezvoltat o 
concepţie materialistă îndrăzneață cu privire la interpretarea naturii şi 
cunoaşterii. 

Concepţia filosofică-materialistă despre natură a constituit baza 
teoretică a ateismului, care nu mai este un aspect sporadic, ci o parte 
integrantă a acesteia. Opoziția materialiştilor francezi faţă de religie este 
totală. În cadrul sistemului lor filosofic, concepţia materialistă şi ateismul 
se găsesc într-o strânsă legătură, constituind o unitate indisolubilă. 

Am făcut, în acest capitol, distincţie între iluminiştii francezi din 
secolul al XVIII-lea care au ca bază filosofică a criticii teologiei şi religiei 
deismul şi cei ce-şi construiesc critica antireligioasă pe materialism. 


22? Finalismul este o concepţie idealistă, care susţine că toate fenomenele din natură se 
desfăşoară în virtutea unor scopuri dinainte stabilite. 

23Teismul este o concepţie de factură teologică care susţine că Dumnezeu este cauza 
tuturor fenomenelor din natură şi că el conduce întregul univers. 

+ Teoria „armoniei prestabilite” a fost susţinută de filosoful german Leibniz, care a trăit 
între 1646-1716. Conform acestei teorii, legăturile dintre elementele ultime ale naturii, 
denumite substanţe spirituale sau monade, au fost stabilite o dată pentru totdeauna de 
Dumnezeu. 

25 Materialiştii francezi din secolul al XVIII-lea, p. 205. 

25 Concepţie ce neagă întâmplarea, considerând că în natură totul este riguros 
determinat, astfel încât nu sunt posibile fenomene întâmplătoare. Această concepţie 
decurge din neînţelegerea justă a principiului determinist, care e privit unilateral, ca 
implicând în sine numai relaţii cauză-efect. 

Această distincţie justifică faptul că referirile noastre ulterioare vor fi mai 
adesea făcute la operele materialiştilor şi îndeosebi ale lui Holbach, care 
dintre toţi iluminiştii francezi ai secolului al XVIII-lea a acordat, în 
scrierile sale, cea mai mare atenţie criticii religiei, care capătă la el o 
tratare sistematică. 


CRITICA RELIGIEI 


„Religia este arta de a-i prosti pe oameni cu scopul de a le abate 
gândurile de la răul pe care îl pricinuieşte pe această lume puterea celor 
avuţi”. 

Holbach 


Considerată ca element principal al ideologiei feudale, religia a fost 
supusă de iluminiştii francezi unei ample critici. In această critică putem 
distinge două laturi: una care se referă la Biserică şi cler şi alta care 
vizează însuşi conţinutul religiei. Desigur că partea cea mai importantă a 
acestei critici este cea privitoare la concepţia teologică despre lume. Nu 
este însă mai puţin adevărat că, în vremea lor, şi demascarea unor 
practici ale Bisericii sau atitudini ale clerului îşi aveau importanţa ei, 
ceea ce ne impune să facem măcar o referire sumară la aceasta. 

Biserica, ca mare latifundiară, deţinătoare a unor întinse suprafeţe 
de pământ şi a unor uriaşe bogății, şi care încerca să acumuleze venituri 
şi mai mari, a fost demascată de iluminiştii francezi ca o instituţie venală, 
care căuta să stăpânească nu numai „viaţa sufletească”, dar şi pe cea 
social-politică. Amestecul Bisericii, şi în special al papalității, în viaţa 
politică, încercarea acesteia de a-şi extinde dictatura şi asupra vieţii 
politice a constituit obiectul unor critici aspre. 

Iluminiştii francezi au dezvăluit ambiția, corupţia, ignoranta, 
avariţia clerului. „Preotul - scrie Helvetius - este ambițios. Dar el nu 
poate suferi ambiția la cei laici. Ea se opune planurilor lui. Preotul ar vrea 
să stingă în om orice dorinţă, să-l dezguste de bogăţiile lui, de puterea lui, 
şi să profite de dezgustul lui pentru a pune stăpânire şi pe bogăţiile şi pe 
puterea lui - sistemul religios s-a condus întotdeauna după acest plan””. 

La începutul său, creştinismul, spune  Helvetius, a predicat 
comunitatea bunurilor, iar preotul s-a dat drept depozitar al lor, dar 
ulterior a violat acest depozit, devenind stăpânul lui. Apoi, răspândind 
zvonul despre sfârşitul lumii, a încercat să sădească spaima în oameni, 
pentru ca aceştia să nu se mai gândească decât la mântuirea lor. Viaţa 
este prezentată doar ca o simplă călătorie spre „adevărata patrie care 
este în cer”. Aceste idei, chiar dacă nu l-au făcut pe omul laic să se lepede 
cu totul de lucrurile lumeşti, au răcit în el dragostea de binele public şi de 
patrie. „Eroii au devenit atunci mai rari, iar suveranii, cuprinşi de 
speranţa unei puteri mari în cer, s-au învoit câteodată să treacă asupra 
preoţimii o parte din autoritatea lor de pe pământ. Preotul a pus mâna pe 


27 Materialiştii francezi din secolul al XVIII-lea, p. 316. 

ea şi pentru a o păstra, a discreditat adevărata glorie şi adevărata 
virtute”?5. 

Biserica catolică era demascată ca având tendinţe de a domina 
lumea, în care scop a înfiinţat ordine călugăreşti, a construit şi a 
subvenţionat mănăstiri şi a fost atât de dibace, încât a făcut ca toate 
acestea să fie subvenţionate chiar de către naţiunile unde ea le-a 
întemeiat. Biserica a înmulţit clerul şi numărul tainelor religioase - arată 
Helvetius - şi a făcut ca preoţii să rămână celibatari, oferindu-le în 
schimb lux şi îndestulare, iar pentru a-şi spori mai mult bogăţiile a recurs 
la practica vinderii de indulgenţe, prin care se obținea, cu bani, iertarea 
păcatelor. 

Demascând practicile folosite de preoţi pentru a se îmbogăţi, 
Helvetius conchide: „Teologul a urmărit întotdeauna să-şi sporească 
bogăţiile şi autoritatea în numele religiei”??. 

Vizând în critica Bisericii şi clerului tendinţele de îmbogăţire a 
acestuia şi mijloacele folosite în acest scop, iluminiştii urmăreau să 
dezvăluie contrastul dintre ceea ce propovăduiau reprezentanţii Bisericii 
şi interesele materiale care se ascundeau în spatele teoriilor lor despre 
renunţarea la tot ceea ce este lumesc. 

Iluminiştii francezi acuzau, de asemenea, preoțimea de faptul că ea 
a profitat de ignoranţa oamenilor pentru a-i jefui. Cu verva-i 
caracteristică, Voltaire, îi admonesta pe preoţi astfel: „Aţi profitat de 
vremurile de ignoranță, de superstiție, de nebunie şi ne-aţi jefuit de ceea 
ce moşteniserăm, ne-aţi călcat în picioare şi v-aţi îngrăşat din carnea 
celor nenorociţi, temeţi-vă de ziua în care raţiunea va fi stăpână”“. 


Religia se întemeiază pe o ficţiune 


Criticând religia de pe poziţiile unei gândiri filosofice înaintate, 
progresiste, iluminiştii materialişti au atacat esenţa doctrinară a teologiei 
şi religiei, lovind în primul rând în conceptul de divinitate pe care se 
întemeiază orice credinţă religioasă. 

Are acest concept vreun corespondent în realitate? La această 
întrebare iluminiştii francezi au răspuns negativ; ideea de divinitate este 
o creaţie a imaginaţiei. 

Ca urmare, religia este nejustificată prin însuşi obiectul ei, 
deoarece ea se întemeiază pe credinţa în existenţa unui spirit universal, 
care nu poate fi dovedită. Pentru demonstrarea acestor adevăruri, 
iluminiştii materialişti au întreprins o amplă incursiune în istoria socială a 
religiei. 

Conştiinţa mistică, au arătat ei în primul rând, nu este o însuşire 
naturală a omului. Ea are o origine bine determinată de cauze naturale şi 
sociale care pot fi explicate. Şi acest fapt au încercat să-l demonstreze ei 
atunci când şi-au propus să arate cum a apărut credinţa religioasă, care 
este originea acesteia. 


28 Ibidem, p. 316. 
29? Ibidem, p. 320. 
3 Voltaire, Dicţionarul filosofic, E.S.L.A., Bucureşti, p. 22. 

După opinia aproape unanimă a iluminiştilor francezi, religia a 
apărut în starea primitivă a omului din cauza ignoranței şi fricii acestuia. 
Omul primitiv - explică ei - ignorant (necunoscător al cauzelor 
fenomenelor) şi fricos (din cauza neputinței sale de a se sustrage 
influenţei uneori nefaste a forţelor din natură) şi-a imaginat că acele forţe 
din natură care se dovedesc a-i fi potrivnice ar putea fi înduplecate; în 
consecinţă, el a încercat să născocească tot felul de practici prin care 
credea că ar putea câştiga bunăvoința acestora. 

Explicând felul în care a luat naştere ideea de divinitate care stă la 
baza tuturor religiilor, Holbach, în cunoscuta sa lucrare Sistemul naturii, 
care constituie o amplă critică a religiei şi o sistematică demonstrare a 
materialismului, arată că dacă nu ar fi existat răul în lume, omul nu s-ar fi 
gândit niciodată la divinitate. Întrucât, însă, omul încadrat în natură este 
obligat să suporte nu numai binefacerile acesteia, ci şi rigorile ei, el a 
simţit că unele fenomene din natură îi produc neplăceri şi că acestea 
constituie un rău pe care nu-l poate evita. Necunoscând cauzele 
fenomenelor, omul primitiv şi-a imaginat că ele se produc în mod 
conştient, iar acelea care-i produc rele acţionează în chip deliberat în 
acest scop. Ignoranţa şi frica l-au făcut pe omul primitiv superstiţios. „Cu 
cât omul este mai ignorant sau mai lipsit de experienţă, cu atât poate fi 
mai uşor cuprins de groază; singurătatea, întunecimea pădurilor, bezna 
nopţii, şuieratul vântului, zgomotele neaşteptate şi nedesluşite sunt 
pentru orice om, neobişnuit cu aceste lucruri, obiecte de teroare; omul 
ignorant este un copil pe care orice îl miră şi-l face să tremure”*!. Pe 
măsură însă ce experienţa îl familiarizează mai mult cu efectele naturii, 
frica omului dispare; el se linişteşte din momentul în care îi sunt 
cunoscute cauzele pe care le vede acţionând şi totodată mijloacele prin 
care poate să le evite efectele. Atunci când omul nu reuşeşte să-şi explice 
cauzele unor fenomene care-l fac să sufere, el se lasă pradă imaginaţiei. 

Făcând o analogie cu omul, chiar din lumea modernă dar neinstruit, 
care interpretează ca minuni toate fenomenele neobişnuite pe care nu le 
înţelege, numindu-le supranaturale, Holbach arată că în condiţiile 
comunei primitive cu atât mai mult omul a fost înclinat să considere ca 
supranaturale acele fenomene ale căror cauze nu le cunoştea şi care 
produceau o impresie mai puternică asupra sa sau îi erau potrivnice. 
Astfel, durerile de diferite feluri, bolile, moartea ş.a. erau interpretate ca 
fenomene supranaturale. Credinţa în supranatural a luat naştere din 
necunoaşterea cauzelor naturale ale fenomenelor, conjugată cu frica de 
care omul primitiv era stăpânit în faţa acelor fenomene care-i provocau 
suferinţa. „Imaginaţia sa - scrie Holbach - deznădăjduită de relele pe 
care le vede de neînlăturat, îi făureşte de îndată câte o fantomă faţă de a 
cărei putere conştiinţa propriei sale slăbiciuni îl sileşte să se cutremure. 
În aceste clipe el cugetă, îngheţat de frică şi copleşit de tristeţe, la toate 
necazurile sale, şi tremurând, caută vreun mijloc ca să scape de ele, 
socotind că va îmbuna năluca ce-l urmăreşte. Aşadar, în hruba tristeţii a 
făurit totdeauna bietul om fantoma din care a făcut un dumnezeu ”?. 


31 Holbach, op. cit., p. 320. 
32 Ibidem, pp. 323-324. 

În situaţia în care era nevoit să trăiască, simțind puternic asupra sa 
acţiunile unor fenomene pe care nu şi le putea explica şi făurindu-şi idei 
cu privire la caracterul supranatural al acestora, omul primitiv, luându-se 
pe sine ca model, a atribuit calităţi asemănătoare cu ale sale acelor cauze 
necunoscute. Cauzele necunoscute care-i provocau stări plăcute le 
interpreta ca fiind bune, iar pe acelea care-i provocau neplăceri, ca fiind 
rele prin însăşi natura lor şi ca acţionând astfel în mod intenţionat asupra 
sa. Făcând analogie între el şi fenomenele din natură, ale căror cauze nu 
le cunoştea, omul primitiv le-a atribuit acestora voinţă, inteligenţă, 
pasiune, simţ de prevedere şi a căutat să le ademenească prin mijloace la 
care el însuşi era sensibil, să le câştige de partea sa prin supunere, 
umiliri, daruri. La acestea s-au mai adăugat şi unele împrejurări în care s- 
au produs coincidenţe întâmplătoare între acţiunile omului primitiv şi 
anumite fapte, care s-au asociat în mintea sa. Astfel, de exemplu, 
mergând la vânătoare, omul primitiv putea să întâlnească odată un 
anumit animal şi ulterior acţiunea sa să se soldeze cu succes. Dacă şi 
alteori această coincidenţă întâmplătoare se repeta, el socotea că există o 
legătură între animalul întâlnit şi succesul acţiunii sale. Astfel au apărut 
credinţe ca acelea că omul ar avea sau nu reuşită în acţiunile întreprinse 
în funcţie de fenomenele care se ivesc întâmplător, că unele obiecte sau 
fiinţe din natură îi erau favorabile sau nu, îi doreau binele sau răul, fapt 
pentru care le diviniza; pe cele rele pentru a le îndupleca, pe cele bune 
din recunoştinţă. 

Pe măsura îmbogăţirii experienţei şi a dezvoltării gândirii sale, omul 
a început să „nu mai creadă în puterea, în inteligenţa şi în virtuțile pe 
care le acordase unor obiecte insensibile, totuşi el le presupune cel puţin 
puse în mişcare de o cauză tainică, de vreun agent invizibil, ale cărui 
instrumente sunt. Atunci el se adresează acestui agent ascuns, îi 
vorbeşte, caută să-l câştige, îi imploră ajutorul, vrea să-i domolească 
mânia, şi, ca să izbutească, foloseşte aceleaşi mijloace de care s-ar fi 
folosit pentru a potoli sau câştiga fiinţele omeneşti”55. 

Imaginaţia omului a inventat tot felul de mijloace şi procedee 
pentru a câştiga bunăvoința forţelor „supranaturale”. Întrucât forţa 
naturală respectivă era privită prin analogie cu sine, primitivul a căutat în 
primul rând să-i câştige bunăvoința prin acele procedee care îmblânzeau 
furia omului: rugăciune, umilire, daruri etc. Apoi a început să-i aducă 
jertfe din roadele pământului, animale şi chiar copii. 

Pentru că bătrânii erau cei care în mod obişnuit interveneau pentru 
împăcarea celor care se mâniau, lor li se încredința şi practica prin care 
se urmărea împăcarea divinității. Cultul religios a îmbrăcat forme tot mai 
complexe: ceremonii, ritualuri, predici etc. 

Obiceiurile şi practicile cultului s-au transmis din generaţie în 
generaţie şi astfel a luat fiinţă preoţia, apoi doctrina religioasă. Din 
aceste elemente - arată Holbach - s-a constituit religia, care „a fost 
totdeauna un sistem de conduită născocit de imaginaţie şi ignoranță, 
pentru a face favorabile puterile necunoscute cărora se presupunea că le 
e supusă natura. Drept bază, i-a servit totdeauna o oarecare divinitate, 
pornită spre mânie şi care putea fi îmblânzită. Pe această noţiune puerilă 


33 Ibidem, pp. 325-326. 

şi absurdă preoțimea şi-a întemeiat drepturile, templele, altarele, 
bogăţiile, autoritatea, dogmele. Într-un cuvânt, pe aceste baze şubrede se 
sprijină toate sistemele religioase ale lumii”**. 

La început omul primitiv a divinizat natura şi elementele ei, apo 
reprezentările asupra divinității au devenit tot mai abstracte. De la 
divinizarea unui copac sau animal s-a trecut la însufleţirea şi 
personificarea întregii naturi şi a tuturor părţilor ei „...pământul, 
văzduhul, apele, focul au căpătat inteligenţă, gândire, viaţă; elementele 
au fost divinizate. Cerul, acest spaţiu imens care ne înconjoară, devenii 
primul dintre zei; timpul, fiul său, care îşi distruge propriile opere, deveni 
divinitate neînduplecată, de care oamenii se temură şi pe care o adorară 
sub numele de Saturn; materia eterată, acest foc invizibil care dă viaţă 
naturii, care pătrunde şi fecundează toate lucrurile, care este principiul 
mişcării şi al căldurii, fu numită Jupiter; acesta se căsători cu Junona, 
zeiţa văzduhurilor, iar contopirile sale cu toate fiinţele naturii fură 
exprimate prin metamorfozele şi frecventele sale adultere. Jupiter a fost 
înarmat cu trăsnetul, voindu-se prin aceasta să se arate că el produce 
meteorii. Urmând aceleaşi ficțiuni, Soarele, acest astru binefăcător, care 
influenţează într-un mod atât de evident Pământul, deveni Osiris sau 
Belus, Mitras, Adonis, Apolo; natura întristată de îndepărtarea sa 
periodică deveni Isis, Astarte, Venus, Sibila. In sfârşit, toate părţile 
naturii au fost personificate: marea a fost atribuită lui Neptun, focul a fost 
adorat de egipteni sub numele de Serapis, de perşi sub acela de Ormuz 
sau Ormazd şi sub numele de Vesta şi Vulcani la romani”, 

Aceasta este adevărata origine a mitologiei, care a luat naştere - 
arată Holbach - ca „fiică a fizicii înfrumuseţată de poezie”, care zugrăvea 
natura şi părţile ei. Un studiu atent arată că anticii au divinizat tocmai 
natura, marele tot şi părţile lui au fost personificate, iar „din necesitatea 
legilor lui au făcut destinul”. Toate elementele mitologiei dovedesc că 
obiectul cultului antic l-a constituit natura în întregul ei sau diferitele-i 
părţi personificate. 

Prezentarea alegorică şi simbolică, arată Holbach, a făcut, cu 
timpul, de nerecunoscut natura, cât şi părţile ei, care au fost 
transformate în personaje fictive, pe care popoarele le-au adorat fără să 
pătrundă adevăratul sens al tălmăcirilor simbolice şi, crezându-le divine, 
omul le-a transformat în obiect al cultului său 

Personificarea diferitelor părţi ale naturii, transformarea acestora 
în personaje cu însuşiri specific umane dar amplificate, a dat naştere 
zeilor şi credinţei politeiste”. Diverşi zei care au luat naştere în acest fel 
erau consideraţi ca acţionând în moduri diferite, unii fiind priviţi ca puteri 
prietene, iar alţii ca puteri vrăjmaşe omului, ceea ce a dat naştere 
credinţei - transformată ulterior în dogmă - că în natură acţionează două 
principii: al binelui şi al răului, care se înfruntă permanent. Credinţa în 
lupta dintre cele două principii, expresie a neputinței înţelegerii 
vicisitudinilor la care era supus omul, a fost consemnată în mitologia 
popoarelor antice prin lupta dintre zeii buni şi răi, dintre Osiris şi Tyfon 


34 Ibidem, p. 327. 
35 Ibidem, pp. 338-339. 
3 Credinţa în mai mulţi zei. 

(la egipteni), Ormuz şi Ahriman (la persani), Jupiter şi Titani (a greci), 
Jehova şi Satan (la evrei). 

De la personificarea şi divinizarea unor părţi ale naturii, ca: 
Soarele, Pământul, apa, focul etc. s-a ajuns la crearea unor zei naţionali şi 
locali, care apăreau ca intermediari între om şi marile zeități. Intregul 
univers a fost astfel populat de zei mari sau mici, toţi supuşi însă 
fatumului, adică destinului, care - după cum spunea Holbach - în realitate 
nu era decât natura care acţionează prin legi necesare. Această 
necesitate, care şi ea a fost personificată şi i s-a dat numele de destin, a 
fost privită ca fiind zeul zeilor. 

Sumedenia de puteri mijloci, subordonate zeilor, dar superioare 
oamenilor, cu care a fost populat universul şi care au fost proslăvite sub 
numele de nimfe, semizei, îngeri, demoni, genii, spirite, sfinţi, au 
constituit diferite clase de divinităţi intermediare, care au devenit obiecte 
de speranţe, temeri sau consolare. Aceşti intermediari dintre oameni şi 
zei au fost plăsmuiţi de mintea oamenilor din cauza neputinței de a 
concepe fiinţa supremă şi de a intra în contact direct cu ea. 

Mai târziu s-a ajuns la ideea unui zeu monarh care guvernează în 
mod absolut lumea. Acest zeu atotputernic era imaginat ca având 
atributele şi însuşirile absolutizate ale omului. El era conceput ca fiind 
creatorul lumii, autorul ordinii şi a tot ceea ce se întâmplă în univers. lar 
pentru a se putea explica răul din lume, s-a inventat legenda dintre zei 
rivali, titani sau îngeri răzvrătiți, care urmăresc să zădărnicească 
intenţiile bune ale atotputernicului zeu. 

Apoi, filosofi speculativi şi teologi distingând natura de ea însăşi, de 
propria sa energie, de puterea ei de a acţiona au făcut din această 
energie o existenţă de sine stătătoare, pe care au personificat-o numind-o 
motorul naturii. Omul - arată Holbach - crede că după cum există un 
principiu ascuns care însufleţeşte trupul său, tot aşa există şi un 
Dumnezeu care mişcă universul. Omul a făcut din Dumnezeu sufletul, 
viaţa, principiul mişcării naturii, un spirit, o substanţă imaterială. 

Credinţa că Dumnezeu este sufletul universului a dus, mai târziu, la 
ideea unui Dumnezeu unic. 

Trecerea de la politeism la monoteism?” a fost, deci, un rezultat al 
abstractizării şi subtilizării reprezentărilor religioase ale primitivilor în 
decursul veacurilor, care au evoluat de la personificarea părţilor naturii 
la imaginarea unui principiu activ, creator al lumii, de natură spirituală. 

Oamenii primitivi şi ignoranţi, şi-au închipuit natura ca fiind 
însufleţită sau guvernată de un factor conştient, căruia i-au închinat 
rugile şi la bine şi la rău, fiindcă „deşi preocupaţi destul de puţin de el în 
clipele de fericire, totuşi îi mulţumeau pentru binefaceri de teamă ca 
ingratitudinea lor să nu-i provoace mânia; dar ei îl invocau cu râvnă, mai 
ales la nenorociri, când erau bolnavi, în timpul grozăviilor ce le înfricoşau 
privirile: cereau atunci să schimbe în folosul lor esenţa şi modul de a 
acţiona al lucrurilor, fiecare din ei pretinzând, pentru a face să se curme 
cel mai mic rău ce-l chinuia, ca lanţul etern al lucrurilor să fie oprit sau 
sfărâmat”s8. 


37 Credinţa într-un singur Dumnezeu. 
38 Holbach, op. cit., p. 333. 

Pe aceste pretenţii atât de ridicole - spune Holbach - s-au întemeiat 
rugăciunile adresate de oameni divinității în speranţa că această fiinţă 
imaginară ar putea schimba cursul fenomenelor, făcându-le favorabile 
dorințelor lor. Dar, în natură nu există decât cauze şi efecte naturale, sub 
forma unui lanţ imens, care decurg unele din altele, într-o anumită 
ordine, cu strictă necesitate. Ordinea care există în univers derivă tocmai 
de la această înlănţuire necesară şi uniformă a cauzelor şi efectelor. 

În natură nu există rău ca atare. Atât binele cât şi răul sunt efecte 
necesare; ele sunt urmări necesare ale unor calităţi inerente lucrurilor şi 
fenomenelor în a căror sferă de acţiune ne găsim. Acest adevăr îi era 
străin omului primitiv şi ignorant, iar mai târziu, cunoaşterea lui a fost 
îngreuiată din cauza mulțimilor de poveşti despre forţe şi fiinţe 
supranaturale care l-au învăluit în misticism, ceea ce a făcut ca el să fie 
târziu şi cu greu înţeles. 

Oamenii au trăit dintotdeauna în sânul naturii, dar necunoscând-o 
au interpretat-o sub influenţa stărilor lor emoţionale imaginându-şi că ar 
fi însufleţită, supusă unei voințe care este mult mai puternică decât 
voinţa lor etc. Din ignoranță şi teamă s-a născut credinţa în forţe 
supranaturale, care în fapt nu erau decât fenomene naturale obişnuite, 
dar necunoscute de oameni şi din această cauză mistificate. Acest fapt se 
poate dovedi consultând istoria religiilor, care ne arată că în antichitate, 
de exemplu, adevăratul obiect al cultului l-a constituit natura. Mitologiile 
antichităţii cuprind multe elemente care confirmă aceasta. Pentru a 
exemplifica acest lucru, Holbach citează începutul imnului adresat de 
Orfeu’? zeului Pan“, imn în care zeul Pan e proslăvit ca reprezentând 
natura: „O, Pan! Către tine mă îndrept, o, zeule puternic, o, natură 
universală! Cerul şi mările, pământul roditor şi focul veşnic sunt 
membrele tale, o, Pan atotputernic etc.”*t, 

Holbach arată de asemenea: „Atunci când vom fi de bună credinţă 
cu noi înşine, vom fi forţaţi totdeauna să acceptăm că numai ignorarea 
cauzelor naturale şi a forţelor naturii a dat naştere zeilor; de asemenea, 
faptul că cea mai mare parte a oamenilor sunt în imposibilitate de a 
înlătura această ignoranță, de a-şi face idei fireşti despre formarea 
lucrurilor, de a descoperi adevăratele izvoare ale întâmplărilor pe care ei 
le admiră sau de care se tem, îi face să creadă că ideea unui Dumnezeu 
este o idee necesară pentru a-şi da seama de toate fenomenele la ale 
căror cauze adevărate nu se pot ridica. lată pentru ce sunt consideraţi 
smintiţi toţi cei care nu văd necesitatea de a admite un agent necunoscut 
sau o energie secretă care, din cauza necunoaşterii naturii, a fost aşezată 
în afara ei”. 

Susţinând ideea că pretutindeni religia a apărut prin personificarea 
diferitelor părţi ale naturii, că oamenii au umplut natura cu spirite fiindcă 
nu au cunoscut adevăratele cauze ale fenomenelor, iluminiştii cei mai 
consecvenţi încercau să arate cum au fost creaţi zeii de imaginaţia 
oamenilor, conchizând asupra inexistenţei oricărei divinităţi. Negarea 


° Personaj din mitologia greacă, întruchipând cântăreţul desăvârşit. 
+ În mitologia greacă zeul turmelor şi al păstorilor. 

4 Holbach, op. cit., p. 340. 

“2 Ibidem, p. 329. 

divinității însemna negarea obiectului religiei, a concepţiei teologice, a 
întregului cult religios şi a oricărei credinţe mistice. 

Iluminiştii materialişti, în special Diderot şi Holbach, au atacat cu 
multă vehemenţă conceptul de divinitate, arătând că el nu reprezintă 
nimic din realitate, că este un cuvânt gol, lipsit de sens. „Eu vă spun că 
nu există nici un Dumnezeu - afirmă categoric Diderot - că facerea lumii 
este o poveste, că veşnicia lumii nu este mai supărătoare decât veşnicia 
unui spirit, că este ridicol să recurgem la existenţa ipotetică a unei fiinţe 
pe care nu o putem concepe...”%. 

Explicând cum a luat naştere ideea de divinitate, pentru a susţine 
că ea este un produs al imaginaţiei umane, Holbach scrie: „Dacă vrem să 
ne dăm seama de ideile noaste asupra divinității vom fi obligaţi a 
recunoaşte că prin cuvântul dumnezeu, oamenii n-au putut numi 
niciodată decât cauza cea mai ascunsă, cea mai îndepărtată, cea mai 
necunoscută a efectelor pe care le văd; ei nu se folosesc de acest cuvânt 
decât atunci când jocul cauzelor naturale şi cunoscute încetează să le mai 
fie vizibile; de îndată ce pierd firul acestor cauze sau de îndată ce mintea 
lor nu mai poate urmări lanţul, ei rezolvă dificultatea şi îşi sfârşesc 
cercetările numind Dumnezeu pe ultima dintre cauze, adică pe aceea care 
este deasupra tuturor cauzelor pe care le cunosc”. 

Teologii au căutat să aducă diferite argumente în sprijinul 
afirmațiilor lor cu privire la divinitate. Interpretând acţiunile fenomenelor 
din natură prin analogie cu cele umane, ei au susţinut că aşa cum există o 
finalitate a acţiunilor omeneşti, şi natura lucrează în virtutea unor 
scopuri, că deci există la baza naturii o conştiinţă universală care-i 
fixează acesteia scopurile pe care trebuie să le realizeze. 

Pe de altă parte, teologii susțineau că din moment ce fiecare 
fenomen îşi are cauza sa, de ce nu ar avea şi natura în totalitatea ei o 
cauză? Şi deoarece cauza este în afara fenomenului pe care-l 
condiţionează, deoarece acesta nu se poate condiţiona pe sine, şi cauza 
naturii este în afara ei. Dacă acceptăm că există cauze particulare, 
trebuie să admitem şi o cauză generală, fiindcă, în interpretarea teologică 
a cauzalităţii, mergând pe firul lanţului cauzal, din cauză în cauză, trebuie 
să se ajungă la cauza tuturor cauzelor. lar dacă admitem că fiecare 
fenomen este condiţionat cazual, din condiţionat în condiţionat se ajunge 
la necondiţionalul absolut sau Dumnezeu, care este cauza tuturor 
cauzelor, dar el însuşi este fără cauză. 

Respingerea explicaţiei teologice şi finaliste cu privire la cauzalitate 
era destul de greu de realizat în condiţiile înţelegerii mecaniciste a 
cauzalităţii. Chiar şi unii fizicieni de mare renume din secolul al XVII-lea, 
ca Descartes, Galilei, Newton, au admis în ultimă instanţă o cauză primă 
care a pus în mişcare materia, fapt speculat de teologi. 

Iluminiştii materialişti francezi au respins ideea primului impuls, 
arătând că materia nu poate fi separată de mişcare şi nici invers, că 
materia se mişcă dintotdeauna, iar izvorul mişcării nu este în afara 
materiei, ci intrinsec acesteia. Teza cu privire la unitatea dintre materie 


*3 Ibidem, p. 329. 
4 Ibidem, pp. 327-328. 

şi mişcare a fost una dintre cele mai importante cuceriri ale 
materialismului, prin care s-a dat o puternică lovitură teologiei. 

Totodată, iluminiştii francezi au adus noi argumente faţă de cele ale 
lui Locke împotriva tezei cu privire la caracterul înnăscut al unor idei, 
printre care şi ideea de divinitate. Teologii susțineau că ideea de 
Dumnezeu este înnăscută, şi că deci nu trebuie să-i căutăm o bază 
empirică, un corespondent în natură ca tuturor celorlalte idei. 

Împotriva afirmațiilor de acest fel ale teologilor, iluminiştii francezi 
au demonstrat că ideea de Dumnezeu nu este înnăscută, ci dobândită, că 
ea s-a format în conştiinţa omului primitiv, ignorant şi fricos din cauza 
necunoaşterii cauzelor fenomenelor din natură. 

Iluminiştii au respins argumentul asentimentului universal invocat 
de teologi în sprijinul afirmării existenţei lui Dumnezeu, care apare 
multora ca o probă izbitoare. „Consensul universal al oamenilor, cu 
privire la un obiect pe care nici unul dintre ei nu l-a putut cunoaşte 
vreodată, nu dovedeşte nimic; el ne dovedeşte numai că oamenii s-au 
arătat a fi nişte ignoranţi şi nişte nebuni ori de câte ori au încercat a-şi 
făuri o idee despre o fiinţă ascunsă pe care nu o putem supune nici 
experienţei, nici raţiunii”. 

Universalitatea unei idei nu ilustrează câtuşi de puţin adevărul ei. 
Faptul că toţi oamenii recunosc un Dumnezeu nu este o dovadă a 
existenţei acestuia, ci doar a neputinței lor de a explica fenomenele care-i 
înfricoşează. 

Pentru a demonstra că ideea de Dumnezeu nu e înnăscută, ci 
dobândită, Holbach recurge la istoria comparată a religiilor, arătând că 
ideea de Dumnezeu nu este aceiaşi la toţi oamenii şi în toate timpurile, că 
ea variază de la epocă la epocă, de la un ţinut la altul şi că nu este 
niciodată aceeaşi chiar la aceiaşi indivizi. 

Diversitatea părerilor cu privire la divinitate Holbach o explică ca 
provenind din faptul că nu există ceva real în natură care să constituie 
obiectul ce ar putea da naştere în conştiinţa oamenilor ideii de divinitate. 
Din această cauză oamenii şi-au reprezentat divinitatea în chip diferit, în 
funcţie de gradul lor de înţelegere şi de preocupările pe care le-au avut. 
De la credinţa oamenilor primitivi şi sălbatici care adorau un obiect 
material şi până la Dumnezeul teologic din timpurile moderne, ideile de 
divinitate s-au schimbat în sensul subtilizării din ce în ce mai mari a 
gândirii umane. Expresie a dezvoltării rafinamentului, imaginaţiei, 
gândirii şi gustului, ele păstrează totuşi fondul mistic al cultului 
sălbaticilor. 

Unii iluminişti au arătat că diferenţierea reprezentărilor religioase 
este legată de natura ocupaţiilor umane. Astfel, popoarele de păstori îşi 
imaginau divinitatea ca pe o fiinţă preocupată şi capabilă să creeze 
condiţii bune pentru creşterea animalelor, popoarele de agricultori îşi 
închipuiau că zeii lor urmăresc să facă pământul roditor ş.a.m.d. 

În legătură cu aceasta, Helvâtius spunea că fiecare popor pune în 
lumea sufletului tot ceea ce constituie obiectul dorințelor lui pe pământ. 


+ Ibidem, p. 380. 

Rousseau explica varietatea reprezentărilor cu privire la divinitate 
prin aceea că fiecare popor îşi revendică Dumnezeul său şi, ca urmare, au 
apărut tot atâţia zei câte popoare sunt. 

Pe măsura reprezentării divinității în mod din ce în ce mai abstract, 
se poate observa cum prin personificarea unor forţe ale naturii s-au 
atribuit acesteia însuşiri tot mai pronunţat umane. 

Omul a luat din sine anumite însuşiri, le-a absolutizat şi le-a atribuit 
divinității. Astfel, omul şi-a creat un Dumnezeu prin analogie cu el, dar 
ale cărui însuşiri le-a considerat a fi nelimitate, absolute, pe măsura 
caracterului infinit al fiinţei divine pe care a creat-o imaginaţia sa, 
luându-se pe sine ca model. Oamenii au împrumutat divinității propria lor 
fire, „...sufletul lor a servit drept model sufletului universal; după mintea 
lor au închipuit mintea care conduce natura; pasiunile, dorinţele şi 
inteligenţa lor au servit de tipare; ceea ce le era prielnic au numit ordinea 
naturii şi această pretinsă ordine a devenit măsura unei mari înţelepciuni; 
în sfârşit, însuşirile pe care oamenii le numesc la ei perfecțiuni au fost 
modelele în mic ale perfecţiunilor divine. Astfel, cu toate eforturile lor, 
teologii au fost şi vor fi totdeauna antropomorfişti“5, ei nu vor putea să 
facă din om unicul model al divinității lor”. 

Ironizându-i pe teologi, Holbach îl parafrazează pe poetul grec antic 
Xenofon: dacă boul sau elefantul ar şti să sculpteze sau să picteze, ei n-ar 
ezita să reprezinte divinitatea prin propria lor figură, şi astfel ar avea tot 
atâta dreptate cât au avut sculptorii din Grecia antică Policlet sau Fidias, 
care i-au dat formă omenească. 

Concluzia trasă de iluminiştii materialişti în urma analizei formării 
şi modificării ideii de divinitate este aceea că nu Dumnezeu l-a creat pe 
om după chipul şi asemănarea sa, aşa cum susţine religia, ci omul l-a 
creat pe Dumnezeu după înfăţişarea lui. „Nu Dumnezeu a creat oamenii 
după chipul şi asemănarea sa, scrie Diderot, ci oamenii îl creează în 
fiecare zi după a lor. Dumnezeul musulmanului nu este la fel cu 
dumnezeul creştinului. Dumnezeul protestantului nu este la fel cu 
dumnezeul catolicului. Dumnezeul adultului se deosebeşte de dumnezeul 
copilului şi cel al bătrânilor”4. 


Infernul - sprijinul credinţei 


Imaginaţia oamenilor a creat nu numai pe Dumnezeu, dar şi 
mijloacele prin care să fie impusă credinţa în el. Atâta timp cât au trăit în 
stare primitivă, de sălbăticie, ei s-au închinat în faţa forţelor naturii, au 
încercat să câştige bunăvoința acestora, fiindu-le frică numai de efectele 
neplăcute pe care le puteau avea asupra lor anumite fenomene naturale, 
ca: inundaţii, incendii, epidemii etc. Cu timpul, oamenii au început să-şi 
explice unele fenomene şi au găsit mijloace prin care să evite în mai mare 
sau în mai mică măsură, urmările lor negative, astfel încât ei nu se mai 
temeau în acelaşi grad de repercusiunile acestor fenomene. Atunci casta 
preoțească, profitând de pe urma credulităţii poporului, a inventat un nou 


46 Concepţie care atribuie forţelor naturii însuşiri omeneşti. 
4 Holbach, op. cit., p. 344. 
48 Cugetări despre religie, Editura Ştiinţifică, Bucureşti, 1964, pp. 30-31. 

mijloc de a-i înspăimânta pe oameni pentru a-i face să creadă mai departe 
în Dumnezeu, şi anume frica faţă de pedeapsa pe care ar putea să o 
primească nu numai în această lume pământească, dar mai ales în „viaţa 
veşnică” care-i aştepta după moarte. Potrivit dogmelor religioase, în 
închipuita lume suprapământească fiecare om va fi judecat după credinţa 
sa. Pornind de aici, teologii au dat frâu liber imaginaţiei, inventând cele 
mai îngrozitoare chinuri care i-ar putea aştepta pe oameni dacă ar 
abandona credinţa în Dumnezeu. Dogma vieţii viitoare a fost, după cum 
spune Holbach, una dintre erorile cele mai fatale cu care a fost infectată 
omenirea. 

Imaginaţia preoţilor a creat cea mai năprasnică pedeapsă pentru 
necredincioşi: iadul. 

Ameninţând cu pedepse îngrozitoare, preoţii au căutat să menţină 
în conştiinţa oamenilor, prin frică, credinţa în Dumnezeu, ajunsă în 
pericol de a fi treptat înlăturată în urma dezvoltării inteligenţei omeneşti, 
a cunoaşterii şi ştiinţei. Astfel, frica de iad punea stăpânire pe conştiinţa 
oamenilor pe măsură ce aceasta se elibera de frica faţă de fenomenele 
naturii. 

Teologii au început să zugrăvească un Dumnezeu atotputernic, 
atotştiutor, atotbinevoitor, atotmilostiv etc., dar şi răzbunător, crud, care 
pedepseşte orice abatere de la căile credinţei propovăduite de cei care se 
considerau drept reprezentanţii lui pe pământ. Spectrul fricii de iad a 
început să-i urmărească pe oameni pretutindeni, fără a-i face însă mai 
buni. 

Gânditorii iluminişti din Franţa secolului al XVIII-lea au înfierat 
religia şi pentru aceasta, acuzând-o că a zădărnicit liniştea pe care 
oamenii începuseră s-o câştige - după ce au reuşit să cunoască o parte 
din fenomenele naturii - prin sădirea în conştiinţa lor a unui nou 
sentiment de frică, cu ajutorul căruia a încercat să-i robească 
spiritualiceşte. „Am fi destul de liniştiţi pe lumea aceasta - scrie Diderot - 
dacă am fi siguri că nu avem de ce să ne temem pe cealaltă: pe nimeni nu 
l-a speriat gândul că există Dumnezeu, ci gândul că este aşa cum este 
înfăţişat”+. Dacă oamenii nu ar fi îngroziţi de pedepsele ce ar putea să-i 
aştepte pentru „păcatele” lor, ei ar înceta să mai fie credincioşi. „Luaţi 
unui creştin teama de iad şi îi luaţi credinţa” - scrie tot Diderot. 

Mentinerea religiozităţii cu ajutorul fricii de iad a fost posibilă 
numai după ce teologii au inventat şi au reuşit să introducă în conştiinţa 
oamenilor credinţa în imaterialitatea şi nemurirea sufletului. 

Această credinţă a devenit punctul principal de sprijin al credinţei 
în Dumnezeu. 

Iluminiştii francezi au dezvăluit substratul social care a dat naştere 
teoriei nemuririi sufletului. În această ordine de idei, Meslier scrie: „Nu 
există nici nemurirea sufletului, nici imaginarele răsplăţi eterne în viaţa 
de apoi; prin urmare, toate afirmaţiile celor care cred în Cristos nu sunt 
decât  deşertăciune, minciună, rătăcire, autoînşelare, şarlatanie şi 
născociri ale minţii omeneşti, bazate doar pe regula unor politicieni 
potrivit căreia este necesar ca masele populare să nu ştie multe din cele 


4 Materialiştii francezi din secolul al XVIII-lea, p. 84. 
5 Ibidem, p. 89. 

ce există într-adevăr, ci, dimpotrivă, să creadă în multe din cele ce nu 
există”5!. 

Prin propagarea ideii nemuririi sufletului şi a vieţii veşnice într-o 
altă lume, teologii caută să înşele mulţimea. Ei recurg la promisiuni 
imaginare pentru a cere oamenilor să renunţe la plăcerile lumii 
pământeşti. „Sub pretextul de a vă împărtăşi din bunurile spirituale ale 
carităţii şi milei divine - scrie Meslier - ei vă răpesc în chip ingenios 
bunuri incomparabil mai reale şi mai esenţiale decât cele care vi le 
promit; sub pretextul de a vă deschide porţile împărăției cerurilor şi de a 
vă învrednici cu fericirea eternă, ei vă împiedică să vă folosiţi liniştit de 
orice fericire adevărată, aici, pe pământ; în sfârşit, sub pretextul de a vă 
salva pe lumea cealaltă din imaginarele chinuri ale infernului, care în 
realitate nici nu există, aşa cum nu există nici eterna viaţă de apoi, ei vă 
inoculează frică şi speranţă dăunătoare pentru voi şi (inutile?) pentru ei, 
vă fac să înduraţi chinurile adevărate ale infernului în viaţa aceasta, 
singura pe care puteţi conta”*?. 

În acelaşi sens se referă şi Holbach atunci când arată că există prea 
puţină rațiune şi filosofie în concepţia spiritualistă, în schimb nu se poate 
tăgădui că această concepţie este rezultatul unei politici foarte profunde 
şi foarte interesate a teologilor. 

Pentru a face ineficace propaganda religioasă cu privire la 
nemurirea sufletului şi viaţa veşnică, iluminiştii au dezvăluit nu numai 
interesele materiale care stau în spatele acestor idei, ci şi nonsensul lor. 
Susţinând că după moartea corpului, întreaga viaţă a omului a luat 
sfârşit, La Mettrie scrie: „Sufletul nu este prin urmare decât un termen 
inutil, despre care n-avem nici o idee şi de care omul inteligent trebuie să 
se servească doar pentru a desemna acea parte din noi care gândeşte”. 


Sufletul nu este nemuritor 


De pe poziţiile filosofiei materialiste şi pe baza cunoştinţelor 
obţinute până în vremea lor de ştiinţele naturii, iluminiştii materialişti au 
explicat dependenţa sufletului de corp şi au combătut credinţa în 
caracterul imaterial şi nemuritor al sufletului. Pentru aceasta ei au 
încercat să arate ce este sufletul, cum depinde el de corp şi de ce nu este 
imaterial şi nemuritor. Combătându-i pe spiritualişti, Holbach arată că 
aceştia nu au ţinut seama de legătura strânsă şi neîncetată dintre suflet şi 
corp sau, mai bine zis, n-au vrut să admită că sufletul şi corpul nu sunt 
decât unul şi acelaşi lucru, privite din puncte de vedere diferite. 

Noţiunile de spiritualitate, imaterialitate, nemurire au luat naştere, 
explică Holbach, din cauza faptului că oamenii, necunoscând cum 
acţionează propriul lor organism, şi-au închipuit că în el sălăşluieşte un 
principiu motor, deosebit de corp, care dă impuls organelor acestuia: 
„Pentru că nu a meditat deci asupra naturii, pentru că nu a privit-o sub 
adevăratele ei înfăţişări şi nu a observat conformitatea şi simultaneitatea 
dintre mişcările acestui pretins motor şi acele ale corpului său, sau ale 


51 Cugetări despre religie, p. 69. 
5 Ibidem, pp. 69-70. 
5 Ibidem, p. 71. 

organelor sale materiale, omul a crezut nu numai că era o fiinţă aparte, 
dar şi de o natură deosebită de aceea a tuturor celorlalte fiinţe ale naturii 
de o esenţă mai simplă şi că nu are nimic comun cu tot ceea ce vede în 
jurul său”s€. 

Imaginându-şi că în el se află o substanţă diferită de materia din 
care-i este alcătuit corpul, care-l animă pe acesta, omul a crezut că 
substanţa respectivă, care constituie principiul motor al corpului, nu este 
supusă pieirii, deoarece simplitatea ei desăvârşită nu-i îngăduie să se 
descompună şi deci nici să se distrugă. Omul a deosebit astfel în el două 
substanţe: o substanţă corp şi una spirit. Prima era considerată supusă 
schimbării, a doua nu. Prin aceasta el s-a distins pe sine de toate celelalte 
fiinţe din univers, asigurându-şi, prin o parte a sa, nemurirea. 

Sufletul conceput în acest fel, ca substanţă spirituală, era definit 
prin opoziţie cu tot ceea ce era material. Dar, arată Holbach, această 
concepţie ridică multe semne de întrebare. De exemplu: cum se poate că 
tot ceea ce există în univers este supus transformării, numai sufletul nu? 
Care sunt mijloacele prin care putem cunoaşte sufletul, dacă el are o 
natură cu totul diferită? Dacă sufletul este o substanţă incognoscibilă, 
cum susţin unii, atunci pe ce se bazează afirmarea existenţei lui? Cum 
poate ceva care este imaterial să pătrundă în toate părţile corpului şi să-l 
pună în mişcare? 

Formulând aceste întrebări şi încă multe altele de acest gen, 
iluminiştii materialişti voiau să atragă atenţia asupra atâtor probleme la 
care nu pot da răspunsuri reprezentanţii concepţiei despre spiritualitatea 
şi nemurirea sufletului. 

Dogma spiritualităţii şi nemuririi sufletului nu poate fi susţinută nici 
prin experienţă şi nici prin rațiune. Dacă vrem să ne facem o idee clară 
despre suflet, trebuie să-l supunem experienţei şi, renunțând la 
prejudecăţi şi presupuneri teologice, să judecăm, totodată, mai exact 
asupra naturii sale. Atunci vom înceta să mai credem în imaterialitatea şi 
nemurirea lui. „Cu cât reflectăm mai mult, cu atât rămânem mai convinşi 
că sufletul, departe de a trebui să fie deosebit de corp, nu este decât 
acest corp însuşi, privit din punctul de vedere al unora din funcţiile sale, 
sau al unor moduri de a fi şi de a acţiona de care el este capabil, atâta 
timp cât se bucură de viaţă””. 

Credinţa că în om există o substanţă spirituală s-a născut, arată 
Holbach, numai din cauza faptului că omul nu s-a cunoscut pe sine, nu a 
fost studiat; dar, cu cât se vor face mai multe experienţe, cu atât oamenii 
se vor convinge mai mult că noţiunea de spirit este lipsită de orice înţeles 
şi nu este de nici un folos nici în fizică, nici în morală. 

Pornind de la teza lor filosofică, conform căreia materia este 
singura substanţă ce există în univers şi că ea este capabilă de modificări 
diferite, printre care şi acelea care dau naştere gândirii, apelând la 
cunoştinţe dobândite până atunci de ştiinţele naturii, iluminiştii 
materialişti au încercat să explice legătura dintre suflet şi corp. Ei au 
interpretat fenomenele de conştiinţă ca diferite moduri de a fi şi de a 
acţiona, rezultate din organizarea corpului omenesc. Aşa după cum 

spunea Holbach, omul este o fiinţă care nu vine pe lume decât cu 
aptitudinea de a simţi mai mult sau mai puţin, după conformaţia sa 
individuală. 

Simţirea este prima facultate a omului, şi din ea decurg toate 
celelalte. Convingerea că toate celelalte facultăţi ale omului iau naştere 
din simţire era proprie tuturor filosofilor materialişti ai epocii. „Faceţi 
abstracţie de senzațiile corporale şi sufletul nu va mai exista”, scria 
Diderot. Omul nu poate avea nici o idee dacă îi lipseşte simţirea. Celui 
căruia îi lipseşte un organ de simţ îi lipsesc şi ideile corespunzătoare, iar 
cel ce nu a încercat decât o singură senzaţie nu poate avea decât o 
singură idee. Viaţa conştientă a omului este atât de legată de organul 
simțului comun - creierul - încât atunci când se produc anumite leziuni 
pe acesta suntem lipsiţi de facultăţile conştiinţei corespunzătoare. 
„Experienţa ne demonstrează că omul încetează de a mai avea simtire în 
acele părţi ale trupului unde legăturile cu creierul au fost întrerupte, iar 
omul simte mai slab sau nu mai simte deloc, de îndată ce acest organ este 
tulburat sau prea puternic impresionat”56. 

O largă incursiune în ştiinţele naturii le permite iluminiştilor să 
aducă dovezi experimentale pentru a demonstra legătura dintre creier şi 
facultăţile conştiinţei şi, totodată, să arate că gândirea are un început, că 
ea este legată de întreaga activitate de simţire şi că ia naştere pe baza 
acesteia, şi se modifică din cauza cauzelor materiale care acţionează 
asupra ei. Holbach scrie că felul nostru de a gândi este determinat în mod 
necesar de felul nostru de a fi şi că el depinde deci de organizarea 
noastră naturală şi de schimbările pe care le suportă corpul omenesc, 
indiferent de voinţa noastră. 

Cuvântul „spirit” este de dată mai veche: el a fost folosit de filosofi 
încă din antichitate. Dar, până şi Pitagora sau Platon se pare că n-au 
înţeles prin spirit o substanţă imaterială - arată Holbach. Anticii au vrut 
să desemneze prin acest cuvânt o materie foarte subtilă. Chiar primii 
părinţi ai Bisericii creştine, ca, de exemplu, Tertulian, Arnobiu, Clement 
din Alexandria, Origen, Justin, Jrineu ş.a. au vorbit despre spirit ca despre 
o substanţă corporală. Abia urmaşii lor au făcut din sufletul omenesc un 
spirit pur, adică o substanţă imaterială, despre care nu ne putem forma 
nici o idee adevărată. Mai apoi, „încetul cu încetul, dogma de neînțeles a 
spiritualităţii, fără îndoială mai conformă vederilor unei teologii care-şi 
face un principiu din a nimici raţiunea, le-a biruit pe toate celelalte””. 
Teologii şi filosofii idealişti au dat sufletului sensul de spirit, înțelegând 
prin acesta ceva distinct de materie, independent de ea şi care are 
caracter nemuritor. Pe ideea spiritualităţii sufletului şi a nemuririi sale s- 
a format dogma cu privire la viaţa veşnică şi la toate înspăimântătoarele 
descrieri despre aceasta, care abundă în scrierile religioase. 

Oamenii au fost subjugaţi de dogma nemuririi şi pedepselor ce-i pot 
aştepta dacă nu vor respecta normele religiozităţii, menţionează 
iluminiştii, din cauza faptului că nu au meditat suficient asupra naturii 
sufletului. Frica de moarte şi de pedeapsa veşnică ar fi dispărut din 
conştiinţa oamenilor dacă aceştia şi-ar fi dat seama că ceea ce susţin 

teologii este o absurditate, deoarece sufletul nu poate să simtă decât cu 
ajutorul organelor sensibilităţii sale, şi e imposibil să simtă durere atunci 
când îi lipsesc aceste organe. Sufletului, dacă este spirit pur cum susţin 
teologii, îi este incompatibilă suferinţa fizică. Dacă oamenii ar fi 
conştienţi de acest adevăr, ei ar înceta să mai fie subjugaţi de frică şi ar 
trăi liniştiţi, organizându-şi viaţa în conformitate cu cerinţele lor naturale 
şi sociale. 

Dogma vieţii viitoare a fost folosită de slujitorii religiei în interesul 
lor, ea constituind temelia puterilor lor, izvorul bogățiilor lor şi cauza 
permanentă a orbirii şi terorii cu care interesul lor a vrut ca omenirea să 
fie hrănită, după cum spune Holbach. 

Necunoaşterea organizării corpului omenesc, a modului cum 
funcţionează diferitele sale părţi şi legătura dintre acestea în cadrul 
întregului corp a făcut posibilă credinţa în independenţa totală a 
sufletului de corp şi în nemurirea acestuia. „Reflecţiile cele mai simple 
asupra naturii sufletului nostru ar trebui să ne convingă că ideea 
imortalităţii sale nu este decât o iluzie. Ce este, în adevăr, sufletul nostru, 
dacă nu principiul sensibilităţii? Ce înseamnă a gândi, a se bucura, a 
suferi, dacă nu a simţi? Ce este viaţa, dacă nu unirea acestor modificări 
sau mişcări, proprii fiinţei organizate? Astfel, îndată ce corpul încetează a 
trăi, sensibilitatea nu mai poate să se exercite, el nu mai poate deci să 
aibă idei şi, prin urmare, nici gânduri. Ideile, cum s-a dovedit, nu ne pot 
veni decât prin simţuri; dar cum se poate pretinde că, lipsiţi de simţuri, 
putem să mai avem încă perceptii, senzaţii, idei? Din moment ce s-a făcut 
din suflet o fiinţă distinctă de corpul însufleţit, pentru ce nu s-ar fi făcut 
din viaţă o realitate distinctă de corpul viu? Viaţa este suma mişcărilor 
întregului corp; sentimentul şi gândirea sunt o parte a acestor mişcări; 
astfel, în omul mort, aceste mişcări vor înceta ca toate celelalte”. 

Principiul filosofic materialist conform căruia conştiinţa este un 
produs al materiei, argumentarea ştiinţifică a acestui principiu a 
constituit baza  teoretico-filosofică în combaterea prejudecăţilor şi 
superstiţiilor religioase cu privire la caracterul imaterial şi nemuritor al 
sufletului. 


Iraţionalitatea dogmelor 


Dogmele, pretinse adevăruri absolute, nu pot fi acceptate de 
rațiune, deoarece ele vin în contradicţie cu natura lucrurilor. Rațiunea, 
afirmau iluminiştii francezi, se bazează pe natură; ea reprezintă 
înţelegerea de către om a fenomenelor care au loc în natură, cunoaşterea 
acestora aşa cum sunt şi se manifestă ele. 

Dogmele se referă la raporturile dintre divinitate şi lume; ele nu 
numai că nu pot fi dovedite, dar nici concepute de rațiune, deoarece 
depăşind sfera naturalului, sunt prin aceasta ireale şi deci şi iraționale. 
Rațiunea cuprinde şi acceptă, adică poate concepe, înţelege, numai ceea 
ce este real, natural. 

Teologii au încercat să arate că dogmele nu sunt contrare raţiunii, 
ci o depăşesc pe aceasta, completând cunoaşterea omenească cu 
adevăruri despre ceea ce nu este dat experienţei. 

Iluminiştii francezi au arătat că dogmele „depăşind” raţiunea ies din 
cadrul acesteia şi prin însuşi acest fapt devin iraționale. Iraţionalitatea 
dogmelor este dovedită însă şi prin caracterul lor contradictoriu. 
Dogmele se bazează pe credinţă, care este dezminţită de experienţă şi de 
reflecţia raţională. A accepta dogmele şi deci religia înseamnă fie a 
renunţa la rațiune, fie a da dovada lipsei de rațiune. 

În imposibilitatea de a dovedi pe cale empirică sau de a demonstra 
raţional afirmaţiile cuprinse în dogme, s-a recurs la miracol, pentru ca 
prin el să se explice posibilitatea unor fenomene supranaturale. Tocmai 
de aceea cărţile „sfinte” abundă în miracole, cu ajutorul cărora teologia 
încearcă să dovedească existenţa lui Dumnezeu. Miracolul, ieşind din 
legile fireşti, este de neînțeles pentru rațiune, dar admisibil pentru 
credinţă, susţin teologii. Dar, credinţa nu poate fi invocată pentru a 
susţine prin ea un principiu de cunoaştere. Credinţa nu dovedeşte nimic 
empiric şi nu demonstrează nimic raţional. Miracolul nu este un 
argument şi deci nu poate fi invocat pentru a întemeia pe el credinţa în 
supranatural. 

Iluminiştii francezi resping miracolul, minunea, ca fiind absurdităţi 
pe care raţiunea nu le poate admite, deoarece în univers totul este 
condiţionat cauzal, nimic nu se poate produce fără a avea o cauză bine 
determinată. Neacceptând procedeul de a invoca miracolul pentru a 
„dovedi adevărul” dogmelor cuprinse în cărţile religioase, Diderot scria: 
„A dovedi Evanghelia printr-un miracol înseamnă a dovedi o absurditate 
prin ceva potrivnic naturii”5%. 

De pe poziţiile determinismului materialist au fost analizate 
principalele dogme pe care se bazează teologia, demonstrându-se 
iraţionalitatea acestora. Astfel, în afară de dogmele cu privire la 
imaterialitatea sufletului, la nemurirea lui şi la viaţa veşnică, despre care 
am mai avut ocazia să mai amintim, iluminiştii francezi, cei mai radicali, 
au dezvăluit şi nonsensul altor dogme teologice, cum ar fi acelea 
privitoare la trinitate, transsubstanţialitate, sfârşitul lumii etc. 

În dogma imaterialităţii sufletului, iluminiştii descoperă contradicţia 
dintre ceea ce este lipsit de sensibilitate şi totuşi poate să sufere din 
cauza acţiunii unor fenomene care afectează simţirea. Religia susţine că 
sufletul este imaterial, adică spirit, şi totuşi poate fi supus suferințelor 
fizice prin acţiunea unor fenomene, ca de exemplu focul, care va chinui 
pe necredincioşi o veşnicie. Or, arată iluminiştii, sufletul dacă ar fi 
imaterial, după moarte, fiind lipsit de organele sensibilităţii nu poate 
suferii de pe urma acţiunii unor fenomene capabile să provoace durere 
numai în timpul viaţii omului, întrucât afectau organele sale de simţ. O 
dată cu moartea fizică dispare sensibilitatea corpului omenesc şi, implicit, 
posibilitatea de a simţi dureri fizice. 

Dogma nemuririi sufletului o completează pe cea despre 
imaterialitatea lui, şi ea nu este cu nimic mai puţin iraţională. Iluminiştii, 
folosind datele de care dispunea ştiinţa vremii lor, au demonstrat 

absurditatea admiterii tezei că după dispariţia corpului, sufletul ar 
continua să existe. Ei au arătat că sufletul nu este decât activitatea de 
simtire, care este legată de organele sensibilităţii şi dispare sau se 
distruge o dată cu acestea. 

Credinţa în imaterialitatea şi nemurirea sufletului a dus la 
imaginarea vieţii veşnice şi a dogmei despre aceasta, pe care iluminiştii 
au respins-o o dată cu celelalte două dogme, a imaterialităţii şi nemuririi 
sufletului. 

Din elementele antropologice care au stat la baza constituirii ideii 
de Dumnezeu unic a luat naştere dogma trinităţii, care în Dumnezeu unul 
există trei persoane. Teologii au încercat să-i facă pe oameni să creadă, 
arată Montesquieu, că trei nu fac decât unul, ceea ce este evident absurd. 
O fiinţă nu poate fi decât ceea ce este, adică o individualitate, un individ, 
şi este de neconceput ca într-o fiinţă să existe trei persoane. 

Nu mai puţin iraţională şi contradictorie este dogma cu privire la 
transsubstanţialitate, care susţine că pâinea şi vinul se pot transforma în 
carnea şi sângele lui Dumnezeu. În natură se produc nenumărate 
schimbări chimice, combinări diferite care dau naştere la substanţe 
diferite, dar acestea se fac într-un anumit fel şi întotdeauna păstrându-se 
în sfera naturalului. Ideea transsubstanţialităţii presupune că elementele 
materiale respective - pâinea şi vinul - îşi pierd nu numai însuşirile lor, 
dar se transsubstanţializează în sensul că se transformă într-o substanţă 
de altă natură. De fapt, şi în această dogmă se păstrează elementele unui 
cult vechi, păgân, totemic, în care animalul totemizat era cu anumite 
prilejuri sacrificat după un anumit ritual, carnea şi sângele lui fiind 
împărţite persoanelor care făceau parte din tribul respectiv. 

Iluminiştii francezi au făcut apel la istoria religiilor pentru a arăta 
cum s-au păstrat anumite elemente de cult păgân în religiile ulterioare, 
politeiste şi monoteiste. Astfel, ignoranţa păgânilor a fost transmisă până 
în zilele noastre. Dar e absurd ca în epoca luminilor să mai crezi în ceea 
ce imaginaseră păgânii. Cu verva care-l caracterizează, Voltaire se 
întreba în legătură cu dogma transsubstanţialităţii: „Oare se poate, fără 
să devii un tâmpit, să-ţi închipui că pâinea albă şi vinul roşu sunt 
transformate în Dumnezeu?”8%0. 

Apelând la argumente filosofice şi ştiinţifice, iluminiştii francezi au 
respins, de asemenea, dogma sfârşitului lumii, demonstrând caracterul 
veşnic al universului. Dezvoltând principiul materialist al conservării 
materiei şi mişcării în univers, ei au susţinut imposibilitatea distrugerii 
acestuia. Voltaire spunea că oricât de puţin culţi ar fi oamenii din vremea 
sa, ei ştiu totuşi că dogma despre sfârşitul lumii este o himeră. 

Dezvăluind contradicţia dintre principalele dogme pe care se 
întemeiază religia şi realitatea lucrurilor şi fenomenelor din natură, 
iluminiştii francezi au ajuns la concluzia că acestea se explică prin faptul 
că însăşi divinitatea este imaginată în mod contradictoriu. 

Omul şi-a format imaginea cu privire la Dumnezeu pe de o parte 
atribuind divinității însuşirile lui proprii pe care le-a absolutizat, pe de 
altă parte extinzând asupra ei atribute ale universului, ca: infinitate, 
eternitate etc. 


5 Cugetări despre religie, p. 107. 

Din amestecul de însuşiri omeneşti cu cele ale universului s-a 
înjghebat imaginea unui Dumnezeu care prin însuşi acest fapt cuprinde 
multe contradicții. Dumnezeu este descris de teologi ca fiind perfect, 
atotputernic, drept, bun, blând, milostiv etc. şi cu toate acestea lumea pe 
care a creat-o şi o conduce este imperfectă, bântuită de rele şi nedreptăţi. 
Dumnezeul cel bun, blând, milostiv este prezentat totodată ca fiind 
neîndurător şi pedepsind aspru pe cei ce se abat de la poruncile lui. 

Holbach arată că dacă am presupune existenţa unui Dumnezeu aşa 
cum îl descrie teologia, s-ar naşte numeroase întrebări de acest fel: dacă 
Dumnezeu este nesfârşit de bun, ce motive am avea să ne fie teamă de el? 
Dacă e neţărmurit de înţelept, mai putem fi noi îngrijoraţi de soarta 
noastră? Dacă ştie totul, de ce să-i mai pomenim de nevoile noastre şi să-l 
mai obosim cu rugăciunile noastre? Dacă este pretutindeni, de ce să-i mai 
ridicăm temple? Dacă este stăpân pe toate, la ce să-i mai aducem jertfe şi 
daruri? Dacă e drept, cum putem să mai credem că îşi pedepseşte 
creaturile pe care le-a făcut atât de bicisnice? Dacă tot ce au ele bun 
provine de la harul său, ce motiv ar mai avea să le răsplătească? Dacă e 
atotputernic, cum îl putem noi jigni, cum îi putem sta împotrivă? Dacă e 
raţional, cum ar putea el să se mânie pe nişte orbi cărora le-a lăsat 
libertatea de a se purta fără judecată? Dacă e imuabil, cu ce drept putem 
pretinde să-i schimbăm hotărârile? Dacă nu-l putem concepe, de ce să ne 
mai străduim să-l cunoaştem? Dacă a vorbit, cum se face că universul nu 
a rămas convins? Dacă cunoaşterea pe care o avem despre un Dumnezeu 
este cea mai trebuitoare, cum se face că nu este totodată şi cea mai 
evidentă şi cea mai clară? 

Acestea nu sunt singurele întrebări de natură să trezească îndoieli 
asupra Dumnezeului teologic. În scrierile iluminiştilor francezi ele sunt 
mult mai numeroase şi au menirea să pună sub semnul incertitudinii 
afirmaţiile teologilor cu privire la Dumnezeu pentru a pregăti concluzia ce 
va urma să devină convingere: Dumnezeu este o creaţie a imaginaţiei 
oamenilor, pe care teologii au îmbrăcat-o în mister în aşa măsură, încât 
să-şi piardă astfel originea ei antropologică. 

Imaginea unei fiinţe care întrunea în sine atât însuşiri specific 
umane, cât şi altele care aparţin numai universului în totalitatea sa n-ar fi 
putut dăinui în conştiinţa oamenilor, afirmă iluminiştii, dacă teologii nu 
le-ar fi inoculat acestora credinţa că atunci când este vorba de Dumnezeu 
trebuie să se renunţe la rațiune, deoarece ea nu-l poate cuprinde. 
Motivând că mintea omenească nu poate cuprinde divinitatea, teologii au 
încercat să-i oprească pe oameni de a judeca asupra existenţei lui 
Dumnezeu. Ei au învăluit divinitatea în ceața unui mister de nepătruns, 
făcând-o de neînțeles, ceea ce le-a uşurat s-o interpreteze după fantezia 
lor. Şi, întrucât însuşirile şi trăsăturile atribuite lui Dumnezeu erau 
prezentate ca depăşindu-le pe cele omeneşti, dar în fapt erau 
absolutizarea acestora, ele au devenit calităţi miraculoase. Neputându-şi 
face o idee clară despre Dumnezeu, oamenii au ajuns să-şi închipuie că 
ceea ce nu puteau concepe trebuie să creadă. 

Atributele teologice ale lui Dumnezeu, prin însuşi faptul că sunt 
considerate absolute, sunt pure negaţii ale însuşirilor omeneşti. Se spune 
despre Dumnezeu că este infinit, etern, imuabil, imaterial, ceea ce 
înseamnă că el nu este cuprins în spaţiu, nu a avut început şi nu va avea 

sfârşit, nu este supus schimbării şi că esenţa sa este de o natură 
deosebită de a tuturor celorlalte forme ale existenţei. „Din această 
îngrămădire confuză de însuşiri negative rezultă dumnezeul teologic, 
acest tot metafizic despre care un om nu va putea niciodată să-şi facă cea 
mai mică idee. La această fiinţă abstractă totul este infinitate, imensitate, 
spiritualitate, atotştiinţă, ordine, înţelepciune, inteligenţă, putere fără 
margini. Combinându-se aceste cuvinte vagi sau aceste modificări, s-a 
crezut că se face ceva: mintea, dând cât mai multă întindere acestor 
însuşiri, a crezut că a făurit un dumnezeu, în vreme ce n-a făcut altceva 
decât să dea naştere unei năluci”$!. 

Cărţile religioase îl înfăţişează pe Dumnezeu într-un mod foarte 
contradictoriu. Referindu-se la acest aspect, Holbach remarcă 
următoarele: „De bună seamă, teologia este ca butoiul Danaidelor“?. 
Înmulţind mereu însuşirile contradictorii şi aserţiunile îndrăzneţe ea l-a 
legat fedeleş, ca să spunem aşa, pe acel dumnezeu al său şi l-a pus în 
neputinţă de a face ceva”. 

Reprezentarea unui Dumnezeu cu trăsături atât de contradictorii dă 
scrierilor „sfinte” caracterul unor povestiri fantastice, în care elementele 
de real sunt folosite doar pentru a pune în lumină dimensiunile irealului şi 
supranaturalului. 

Iluminiştii francezi, depăşind începutul făcut de Spinoza în direcţia 
criticii cărţilor „sfinte”, au dezvăluit contradicţiile pe care le cuprind 
textele religioase şi inadvertenţa dintre cele afirmate şi realitate. 

Diderot spune despre Biblie că strânge la un loc „înţelepciunea şi 
demenţa, adevărul şi minciuna, viciul şi virtutea”S, fiind o colecţie 
incoerentă de principii cinstite şi necinstite. De asemenea, arată el, există 
neconcordanţă între evanghelii. În unele se vorbeşte despre evenimente 
extrem de importante, de care altele nici măcar nu amintesc. Holbach, 
făcând comparaţie între Sfânta Scriptură şi ştiinţele naturii, dezvăluie 
lipsa de temei a afirmațiilor cuprinse în această lucrare şi conchide că şi 
„Sfânta Scriptură şi naraţiunea lui Moise nu ar fi stârnit nici un fel de 
obiecţii dacă nu ar fi păcătuit la fiecare pas împotriva legilor fizicii şi a 
cunoştinţelor noastre de astronomie şi geometrie. A afirma contrariul şi a 
spune că Dumnezeu este liber să denatureze ştiinţa umană şi a face din 
ea o inepţie înseamnă a socoti că el găseşte satisfacţie în a-l înşela pe om, 
a-l menţine în ignoranță, că nu doreşte nici un fel de progres al raţiunii 
umane, al cărei creator suntem obligaţi să-l considerăm pe el”. 

Aşa-zisele cărţi sfinte cuprind naraţiuni pentru care - după cum 
spune Meslier - nu era nevoie de revelaţie divină, iar atribuirea unor 
poveşti atât de banale, absurde, stupide, lui Dumnezeu nu-i fac cinste. Se 
găsesc „mult mai multă inteligenţă, cunoştinţe, elocvenţă, ordine, 
claritate, cizelare, succesiune logică, precizie şi chiar mai multe poveţe 


si Holbach, op. cit., p. 358. 

© Expresia ilustrează o muncă zadarnică, fără sfârşit. Potrivit unei legende din mitologia 
greacă, Danaidele, cele 50 de fiice ale regelui Danaos din Argos, şi-au ucis în noaptea 
nunţii logodnicii. Pentru crima lor au fost condamnate să umple în infern un butoi fără 
fund. De aici expresia „butoiul Danaidelor”. 

5 Holbach, op. cit., p. 531. 

5 Cugetări despre religie, p. 99. 

65 Ibidem, p. 100. 


35 


înțelepte şi temeinice în cărţile filosofilor, istoricilor şi oratorilor laici, 
decât în oricare din aceste cărţi pretins sfinte şi sacrosante, fie Vechiul, 
fie Noul Testament, a căror principală înţelepciune constă în a vă face să 
credeţi în nişte absurdităţi cucernice şi să îndepliniţi ritualuri religioase 
îmbibate de superstiţii”66. 

Spiritul liber, avântat către cucerirea adevărului raţional despre 
lume al iluminiştilor francezi, a respins orice dogmă. Superstiţia, 
miracolul, prejudecata etc. sunt incompatibile cu raţiunea şi, ca atare, ar 
trebui înlăturate, pentru a face loc gândirii clare, care deduce raţional 
sau extrage pe temeiul experienţei cunoştinţele care au valoare de 
adevăr. Aceste cunoştinţe se îmbogăţesc pe măsura progresului ştiinţific 
şi a dezvoltării raţiunii. Cu cât înaintează mai mult cunoaşterea omului pe 
drumul adevărului, cu cât ştiinţele fac noi progrese, cu atât mai mult se 
evidenţiază opoziţia dintre ştiinţă şi religie, adevărul celei dintâi şi 
falsitatea celei din urmă. 


Ştiinţa contrazice religia 


În cadrul confruntării dintre ştiinţă şi religie, iluminiştii francezi au 
apărat ştiinţa, refuzând să admită amestecul religiei şi teologiei în 
cercetarea ştiinţifică. Ei preconizau cercetarea eliberată de orice 
influenţă a teologiei, ca singură cale ce poate duce la descoperirea 
adevăratelor cauze care determină fenomenele din natură. 

Atâta timp cât ştiinţa era subordonată teologiei, ea nu a fost decât o 
„grămadă de minciuni, de obscurităţi, de contradicții, îmbinate uneori cu 
câteva raze de adevăr izvorâte din cunoaşterea naturii, de la care omul 
nu s-a putut abate niciodată cu totul, fiindcă nevoia l-a readus mereu la 
ea”%. 

Iluminiştii francezi considerau teologia, „ştiinţa supranaturalului şi 
absolutului”, ca un obstacol în calea cunoaşterii ştiinţifice, inamica 
experienţei. Amestecul teologiei în ştiinţă a impus mult timp acesteia din 
urmă un anumit mod de a privi lucrurile. „Fizicii, istoriei naturale, 
anatomiei nu li s-a îngăduit să vadă decât prin ochii bolnavi ai 
superstiţiei. Faptele cele mai evidente au fost date la o parte cu dispreţ, 
proscrise cu străşnicie, de îndată ce s-a văzut că nu cadrau cu ipotezele 
religiei”68. 

Disputa dintre ştiinţă şi religie, iluminiştii francezi o înțelegeau într- 
un singur sens: ca luptă a ştiinţei împotriva superstiţiei religioase. 
Aceasta presupunea respingerea categorică a tentativei religiei de a 
subordona ştiinţa. Existau condiţii favorabile: ştiinţa se dezvoltase 
suficient pentru a pretinde emanciparea totală de sub influenţa teologiei, 
iar experienţa social-istorică a omenirii era mult mai bogată pentru a nu 
permite reîntoarcerea domniei religiei. 

În numele raţiunii, iluminiştii francezi au luptat împotriva teologiei 
şi a religiei, fiindcă acestea erau consecinţe ale ignoranței şi 
necunoaşterii. Scrierile lor abundă în explicaţii ştiinţifice, la nivelul de 


6&6 Ibidem, p. 98. 
57 Holbach, op. cit., p. 53. 
68 Ibidem, p. 522. 

dezvoltare al ştiinţei din vremea lor, prin care căutau să înlăture 
prejudecățile religioase cu privire la natură, viaţă, suflet etc. 


Religia nu este o condiţie a moralității 


Iluminiştii francezi au refuza religiei şi Bisericii amestecul nu numai 
în problemele cunoaşterii naturii, dar şi în cele ale moralei. 

În urma loviturilor pe care religia le primise o dată cu dezvoltarea 
ştiinţelor naturii şi a filosofiei materialiste, precum şi în urma eşecului ei 
de a se dovedi raţională, teologii au făcut eforturi în sensul de a-i găsi noi 
domenii de justificare, care să ofere mai largi posibilităţi de speculație şi 
să nu implice raportarea la lumea exterioară, ci, dimpotrivă, la cea 
interioară, la conştiinţa omului. În acest scop ei au căutat în domeniul 
moral un mijloc de reclădire a edificiului credinţei. 

Teologii urmăreau acum să convingă credincioşii că fără religie nu 
este posibilă morala şi întrucât fără morală nu este posibilă viaţa socială, 
religia este indispensabilă acesteia. 

Iluminiştii francezi din secolul al XVIII-lea au respins atât morala 
religioasă cât şi pretenţia religiei de a se considera drept temelie a 
moralei. „Oricine gândeşte serios la religie şi la morala ei supranaturală - 
scrie Holbach - oricine cântăreşte lucid toate calităţile şi lipsurile ei se va 
putea convinge că religia şi morala ei sunt dăunătoare omenirii şi, în 
orice caz, contrazic natura omului”. 

Religia pretinde că îşi întemeiază morala pe principii înnăscute, tot 
aşa cum cunoaşterea religioasă avea la bază, alături de revelaţie, ideile 
înnăscute. Acest punct de vedere a fost puternic combătut de 
reprezentanţii materialismului din Franţa secolului al XVIII-lea, care au 
respins teoria ideilor înnăscute atât din domeniul filosofiei cât şi al 
moralei, şi au susţinut că nici o noţiune morală nu este înnăscută. 
Cunoaşterea binelui şi a răului nu derivă din principii înnăscute, afirmau 
iluminiştii, ci decurge din exerciţiul facultăţilor noastre de simţire, de 
judecată. 

Încercând să pună la baza moralei anumite principii înnăscute, 
religia a îndepărtat-o de natura umană. Subliniind şi cu acest prilej faptul 
că din cauza ignoranței, necunoaşterii cauzelor naturale, au apărut zeii, 
Holbach arată că aceiaşi orbire există şi în lumea moravurilor. „Religia, 
care n-a avut niciodată decât ignoranţa drept bază şi imaginaţia drept 
ghid, nu a întemeiat morala pe natura omului, pe raporturile sale cu 
oamenii, pe datoriile care decurg în mod necesar din aceste raporturi. Ei 
i-a plăcut mai mult să-şi întemeieze morala pe raporturi imaginare care - 
după cum a pretins ea - există între om şi puterile invizibile pe care şi le 
imaginase în mod gratuit şi despre care a dat prilej de vorbă fără nici un 
temei””0. 

Fundamentând morala pe „caracterul puţin moral al unui 
dumnezeu” care este inconstant, arată Holbach, omul nu ştie niciodată 
nici ceea ce datorează lui Dumnezeu, nici ceea ce îşi datorează lui însuşi, 
nici ceea ce datorează altora, şi aceasta fiindcă i s-a spus că există o fiinţă 


© Cugetări despre religie, p. 118. 
7 Materialiştii francezi din secolul al XVIII-lea, p. 245. 

deasupra naturii, ale cărei ordine aceasta le execută şi care sunt mai 
presus de preceptele morale ale omului. 

Credincioşii, simțindu-se răspunzători pentru faptele lor numai în 
faţa lui Dumnezeu, au disprețuit judecăţile semenilor lor, ceea ce a 
dăunat statornicirii adevăratei morale în societate. „Obişnuiţi din 
copilărie să nu cunoască decât raporturile fantastice pe care ni le 
închipuim între pământ şi cer - scrie Holbach - ei n-au avut nici o idee 
despre raporturile reale, sensibile şi demonstrate care există între 
oameni; ei n-au cunoscut nici o datorie, nici faţă de ei înşişi, nici faţă de 
ceilalţi...””!. 

Religia a denaturat sensul datoriilor morale şi al virtuţii. Pentru a-i 
face pe oameni să fie virtuoşi, religia nu le-a dezvăluit acestora 
necesitatea raporturilor dintre ei, ci a inventat dogma unei vieţi viitoare 
în care vor fi pedepsiţi sau recompensaţi. Această dogmă este considerată 
de religie ca singurul motiv în stare să pună frâu patimilor şi să-i silească 
pe oameni să fie virtuoşi. Astfel, în concepţia teologică virtutea nu este 
consecinţa înţelegerii necesităţii raporturilor dintre oameni, ci ceva 
impus prin mijlocirea fricii sau pedepsei. 

Teologii au invocat de multe ori faptul că dacă oamenii nu ar mai 
crede în dogma nemuririi ei nu ar mai fi virtuoşi şi morali. Pentru a 
dovedi falsitatea acestei atât de des repetate idei, iluminiştii francezi au 
arătat cum dogma nemuririi nu i-a putut face pe oameni mai morali şi 
virtuoşi, nu a putut să schimbe temperamentele, să potolească patimile 
pe care viciile societăţii însăşi le dezvoltă în inimile oamenilor, nu a 
micşorat cu nimic numărul celor răi, al asasinilor, hoţilor, mişeilor, 
desfrânaţilor. 

Religia nu numai că nu i-a împiedicat pe oameni de la săvârşirea 
unor fapte rele, dar a stimulat uneori pasiunile şi pornirile duşmănoase 
ale acestora. „În numele lui Dumnezeu” s-au săvârşit multe cruzimi, 
fărădelegi şi crime. 

Chiar modul în care religia preconizează iertarea păcatelor nu 
constituie un temei pentru moralitate. Conform doctrinei religioase, arată 
Diderot, este suficient ca înainte de moarte, omul să primească iertarea 
păcatelor, pentru a putea intra în rai, indiferent de faptele rele pe care le- 
a făcut. Pentru acelaşi motiv Voltaire acuză religia că atrage pe om în 
ispită. „Ticălosul, în al cărui suflet slab se zbat patimi puternice, deseori 
se abate de la drum convins că va căpăta iertare de la preoţi. Oricât de 
multe crime a-ţi fi săvârşit, spovediţi-vă mie, şi totul vă va fi iertat, 
mulţumită jertfei unui om care a trăit cu câteva secole în urmă în ludeea. 
Cufundaţi-vă apoi de şapte ori şaptezeci şi şapte în noi crime, şi din nou 
totul vă va fi iertat. Oare aceasta nu înseamnă să-l atragi într-adevăr în 
ispită pe om? Oare aceasta nu înseamnă a netezi răului toate 
drumurile?” 72. 

Reprezentanţii gândirii teologice susțineau că religia este o condiţie 
nu numai pentru ca oamenii să fie morali, ci şi pentru ca ei să fie sociabili. 
Ei legau sociabilitatea de anumite sentimente religioase. 


71 Ibidem, p. 293. 
72 Cugetări despre religie, p. 116. 

Iluminiştii francezi au arătat că religia nu este condiţie a 
sociabilităţii, tot aşa după cum nu este nici o condiţie a moralității. 

Morala oricărei religii, fiind constituită din anumite precepte care 
decurg din imaginarele raporturi dintre om şi un Dumnezeu crud, 
răzbunător etc., nu a contribuit la întărirea legăturilor între oameni; 
spiritul religios este incompatibil cu moderaţia, blândeţea, justiţia şi 
umanitatea. Morala religioasă nu i-a ajutat niciodată pe oameni să fie 
sociabili; chinurile din viaţa de apoi cu care i-a ameninţat tot timpul, 
plăcerile imaginare pe care le-a promis în ceruri nu au putut nici să 
înfrâneze viciile, nici să dezvolte în ei respectul pentru normele vieţii 
sociale. 

Religia nu a cultivat spiritul de sociabilitate, de respect între 
oameni, de demnitate şi de bună înţelegere, ci, dimpotrivă, multe 
trăsături antisociale. 

Ideea de divinitate şi toate teoriile care au fost susţinute în legătură 
cu aceasta nu au contribuit cu nimic la îndreptarea moravurilor, ci, 
dimpotrivă, i-au corupt pe oameni. 

Religia, „departe de a da moralei o bază sigură, naturală şi reală, nu 
i-a dat decât una care se clatină, ideală, imposibil de cunoscut. Ce să mai 
spun! Ea a corupt morala, iar canoanele sale au sfârşit prin a o dărâma” 5 
- scrie Holbach. 

Iluminiştii francezi nu s-au mărginit doar să respingă idealurile 
etice religioase. Ei au conturat principiile unei noi morale, întemeiată pe 
natura omului, pe experienţă, pe rațiune. 

Morala, despre care Holbach spunea că este „ştiinţa îndatoririlor 
omului trăind în societate”, se bazează pe anumite reguli de conduită 
care decurg din necesitatea relaţiilor dintre oameni. 

În numeroasele lor reflecţii asupra moralei, iluminiştii afirmau că 
morala este necesitatea raporturilor care există între oameni, înțelegând 
prin aceasta că relaţiile dintre oameni se stabilesc în mod necesar, iar din 
conştiinţa acestei necesităţi rezultă atitudinea etică a oamenilor. Întrucât 
toate acţiunile oamenilor sunt necesare, cele care sunt întotdeauna utile 
şi contribuie la fericirea acestora se numesc virtuţi. 

Singurele îndatoriri ale oamenilor sunt acelea care decurg din 
relaţiile dintre ei şi pe care experienţa şi raţiunea le înfăţişează ca fiind 
folositoare. Obligaţia morală a omului nu este faţă de divinitate, ci faţă de 
ceilalţi oameni cu care trăieşte în societate, de aceea fiecare om trebuie 
să folosească toate mijloacele care pot aduce fericirea celorlalţi. 

Iluminiştii francezi au încercat să-şi explice resorturile intime ale 
acţiunii morale. 

Omul acţionează întotdeauna în conformitate cu necesitatea naturii 
sale. 

Principiul de bază al naturii, afirmă  iluminiştii, este 
autoconservarea. Omul face parte din natură şi, ca atare, este şi el supus 
acestui principiu. Scopul omului este de a se conserva şi de a-şi face viaţa 
fericită. În acest sens, el acţionează în aşa fel încât să realizeze ceea ce-i 
este sieşi util. Interesul şi utilul sunt ridicate de iluminiştii francezi la 


73 Holbach, op. cit., p. 297. 
74 Ibidem, p. 508. 

rangul de norme fundamentale ale acţiunii morale. Dar nu interesul 
individual prima, ci cel social. Helvetius scrie referitor la aceasta că 
interesele deosebite ale omului îl fac rău sau bun, şi că singurul mijloc de 
a forma cetăţeni virtuoşi este legarea interesului particular cu interesul 
public. 

O concepţie profund umanitară se degajă din felul în care iluminiştii 
înţeleg virtutea. „Virtutea - scrie Holbach - constă în a te face fericit prin 
fericirea pe care le-o procuri altora”, iar în alt loc spune: „Astfel virtutea 
este tot ceea ce-i cu adevărat şi în mod constant util fiinţelor din specia 
umană care trăiesc în societate, viciul este tot ceea ce le e dăunător”. 

În concepţia iluminiştilor sarcina moralei este de a elabora o 
tehnică a fericirii, problema ce se pune pentru moralişti este de a găsi 
mijloacele cele mai potrivite ca interesul fiecăruia să coincidă cu cel 
general. Aceasta va fi capodopera raţiunii. 


În dauna celor mulţi, în slujba celor puţini 


Asupra vieţii sociale religia a avut o influenţă negativă. Iluminiştii 
francezi au ilustrat variate aspecte ale acestei influenţe. Ei au dezvăluit 
legătura dintre religie şi tiranie, dintre cler şi absolutism, rolul jucat de 
religie în subjugarea popoarelor, în asuprirea oamenilor. 

„Religia a fost, pare-se, născocită numai pentru a subjuga popoarele 
şi a le da pe mâna unor suverani neîngrădiţi. De îndată ce oamenii se simt 
pe pământ peste măsură de nefericiţi, ei sunt ameninţaţi de mânia 
domnului pentru a fi siliţi să tacă; ochii lor sunt îndreptaţi către cer, 
pentru ca ei să nu sesizeze adevăratele cauze ale suferințelor lor şi să nu 
le treacă prin cap să lupte împotriva acestora cu mijloacele pe care 
natura le pune la dispoziţia oamenilor”” - scria Holbach. Cu ajutorul 
religiei clasele stăpânitoare au subjugat conştiinţa oamenilor, apărând 
astfel interesele lor proprii, ale tiranilor şi ale clerului. „Cu cât ne gândim 
mai mult la dogmele şi principiile religiei - scrie Holbach - cu atât ne 
convingem mai mult că singurul lor ţel constă în apărarea intereselor 
tiranilor şi clerului, în dauna intereselor societăţii”. 

Sesizând legătura dintre religie şi absolutism, Helvetius spune: 
„Temelia tronului este altarul”. 

Meslier acuză religia pentru că tolerează nedreptatea şi 
inegalitatea, iar Rousseau critică normele sociale prescrise de creştinism, 
arătând că acesta predică supunerea faţă de cei bogaţi. In istoria 
societăţii s-a putut vedea de multe ori cum religia a cauza mari nenorociri 
oamenilor şi multă vărsare de sânge. În Europa, spune Voltaire, nu există 
nici un oraş şi nici un târguşor în care să nu fi curs sânge din cauza 
conflictelor religioase. 

Demascând clerul, care „sacrifică virtutea de dragul măreției şi 
bogăției” şi care foloseşte orice minciună, şiretlic, înşelăciune, abuz de 
încredere, într-un cuvânt orice mijloace pentru a se îmbogăţii, Helvetius 
arată că în toate timpurile clerul dorea să fie puternic şi bogat şi că a 


75 Materialiştii francezi din secolul al XVIII-lea, p. 284. 
78 Holbach, op. cit., p. 145. 

77? Cugetări despre religie, p. 44. 

78 Ibidem, p. 45. 

obţinut aceasta vânzând frica şi speranţa: teama de chinurile infernului şi 
speranţa în fericirea paradisiacă. 

Dogma vieţii viitoare a avut o puternică influenţă şi asupra vieţii 
sociale şi politice, ducând la cufundarea omenirii în amorţeală, 
lâncezeală, indiferenţă, spune Holbach, şi tot prin intermediul ei 
guvernământul a fost pus în dependenţă faţă de preoţi, care s-au unit 
pentru a supune specia umană. 

Religia şi clerul au subordonat puterea politică, iar unele 
prerogative ale monarhului au fost transformate în împuterniciri de ordin 
divin. Acest fapt a fost posibil, arată Holbach, din cauza superstiţiei, care 
i-a transformat pe monarhi în zei. O consecinţă imediată a fost ocuparea 
tronului de către preoţime. Reprezentanţii vizibili ai fiinţelor invizibile - 
preoţii - erau într-un timp, în toate ţările, suveranii şi legiuitorii naţiunii. 
Acest guvernământ sacerdotal a fost numit teocrație. Politica a fost 
supusă capriciilor preoţimii, chiar după ce teocraţia a fost desfiinţată, iar 
monarhul temporar a fost obligat să se încovoaie sub jugul monarhului 
veşnic. Acestea sunt roadele culese de politică de pe urma dogmei vieţii 
viitoare, încheie Holbach consideraţiile sale asupra legăturii dintre religie 
şi viaţa politică. 

Atunci când anumite interese ale unor cercuri clericale cereau ca 
oamenii să se duşmănească între ei, să lupte unii împotriva altora, s-a 
predicat cu asiduitate că Dumnezeu vrea aşa. Orice interes, oricât de 
meschin, al acestor cercuri era pus în seama lui Dumnezeu, pentru a-i 
face astfel pe oameni să execute orbeşte ordinele pe care stăpânii 
pământului le dădeau în numele stăpânului cerului. 

Holbach acuză teologia şi pe reprezentanţii ei de faptul că numai lor 
li se datorează despotismul, tirania, corupţia şi desfrâul regilor, precum şi 
orbirea popoarelor, cărora li se interzice în numele cerului să iubească 
libertatea, să se opună violenţei şi să uzeze de drepturile lor naturale. 

Prin cultivarea religiozităţii la oameni întotdeauna s-a urmărit 
realizarea unor interese de grup în dauna celor ce muncesc, fapt care l-a 
determinat pe Holbach să spună despre teologie că este o ştiinţă care „nu 
e folositoare decât celor ce trăiesc pe socoteala altora sau celor care-şi 
acordă dreptul de a gândi pentru toţi cei ce muncesc”, de aceea ea este 
„o ramură de comerţ foarte avantajoasă pentru preoţi şi foarte 
păgubitoare pentru ai lor cetăţeni””*. 

Consecințele nefaste pe care religia le-a avut asupra vieţii sociale s- 
au datorat, după opinia iluminiştilor francezi, necunoaşterii de către om a 
propriei sale naturi, ceea ce a făcut ca el să cadă din libertate în sclavie, 
supunându-se fără rezervă unor oameni ca şi el, pe care însă 
prejudecățile şi superstiţiile l-au făcut să-i ia drept fiinţe de natură 
superioară - zei pe pământ. Aceştia au profitat de ignoranţa omului 
pentru a-l supune, a-l corupe şi a-l face vicios şi nenorocit. Credinţa în 
Dumnezeu şi în reprezentanţii săi pe pământ a fost speculată pentru 
întărirea puterii stăpânilor, iar „forţa tiraniei l-a ţinut pe om în aceste 
concepţii devenite necesare pentru subjugarea societăţii”8. 


79 Holbach, op. cit., p. 382. 
5 Ibidem, p. 53. 

Deşi nu au reuşit să dezvăluie baza de clasă a religiei, iluminiştii 
francezi au sesizat efectele negative pe care aceasta le-a avut asupra 
vieţii sociale şi politice şi rolul ei de sprijin al stăpânitorilor şi de tinere în 
frâu a maselor populare. „Religia - scrie Holbach - este arta de a-i prostii 
pe oameni cu scopul de a le abate gândurile de la răul pe care-l 
pricinuieşte în această lume puterea celor avuţi”!. 


ÎNCHEIERE 


Iluminiştii francezi din secolul al XVIII-lea au dat criticii religiei un 
bogat conţinut argumentativ, ridicându-l până la cel mai înalt nivel atins 
până atunci. Cu toate acestea, nu pot fi omise unele limite ale 
iluminiştilor în interpretarea omului, societăţii şi istoriei, limite care s-au 
răsfrânt şi în concepţiile lor asupra religiei. 

Iluminiştii francezi, ca de altfel iluminismul în general, au explicat 
apariţia religiei doar ca rezultat al ignoranței şi fricii omului primitiv în 
faţa forţelor naturii. 

Marxismul explică apariţia şi evoluţia religiei nu numai ca urmare a 
limitelor de cunoaştere omenească, ci şi în strânsă legătură cu condiţiile 
economice şi sociale. Marxismul arată că „orice religie nu este altceva 
decât oglindirea fantastică în minţile oamenilor a formelor exterioare 
care domină viaţa lor de toate zilele, o oglindire în care forţele 
pământeşti iau forma unor forţe suprapământeşti”5?. Prin forţe exterioare 
care domină viaţa oamenilor, marxismul înţelege nu numai forţele naturii, 
ci şi pe cele sociale, care de asemenea sunt, în condiţiile societăţii bazate 
pe exploatare, duşmane majorităţii oamenilor. Religia, după cum arată 
Engels, s-a născut în timpurile cele mai primitive din reprezentările 
confuze ale oamenilor despre propria lor natură şi despre natura 
înconjurătoare. In evoluţia sa, religia conţine totdeauna un anumit 
material transmis din vremuri mai vechi, iar schimbările prin care trece 
acest material sunt determinate de relaţiile de clasă, de relaţiile 
economice ale oamenilor. 

Toate reprezentările false despre natură, despre fiinţa omului 
însuşi, despre spirite etc. nu au la bază, de cele mai multe ori, decât un 
element economic negativ. 

În lupta sa pentru existenţă, omul primitiv, negăsind ieşire din 
impasul în care se afla prin propriile sale acţiuni, credea că va izbândi 
recurgând la forţe supranaturale. 

Marxismul a completat şi a adâncit analiza apariţiei şi existenţei 
fenomenului religios, dezvăluindu-i şi alte aspecte. O dată cu apariţia 
proprietăţii private asupra mijloacelor de producţie, a claselor 
antagoniste, a exploatării de clasă, omul este supus nu numai jocului orb 
al forţelor naturii, ci şi forţelor stihinice ale societăţii. 


51 Materialiştii francezi din secolul al XVIII-lea, p. 38. 
% Fr. Engels, Anti-Diring, p. 350. 

Relaţiile sociale îi devin omului tot mai inexplicabile. Fenomenele 
sociale îi apar într-un anumit sens ca o manifestare a acţiunii unor forţe 
misterioase. 

În condiţiile capitalismului şi mai ales în stadiul său imperialist, 
adâncirea exploatării economice şi a oprimării politice a maselor creează 
un climat propice pentru menţinerea influenţei religiei în rândurile 
acelora care, nevăzând calea de ieşire din acest infern, cad în braţele 
disperării. 

„Oprimarea socială a maselor muncitoare, aparenta lor neputinţă 
completă în faţa forţelor oarbe ale capitalismului, care pricinuieşte 
omului muncitor de rând zi de zi, ceas de ceas suferinţe de o mie de ori 
mai îngrozitoare, chinuri de o mie de ori mai cumplite decât diferitele 
evenimente care ies din comun, cum sunt războaiele, cutremurele etc. - 
iată cea mai adâncă rădăcină a religiei în vremurile de azi”8. 

Iluminiştilor le-a scăpat neobservată esenţa de clasă a religiei, ei 
sesizând numai unele consecinţe negative pe care aceasta le-a avut 
asupra societăţii. 

Din această cauză iluminiştii credeau că religia va dispărea doar 
prin dezvoltarea ştiinţei, prin răspândirea cunoştinţelor, într-un cuvânt 
prin luminare. Acest punct de vedere, atât de frecvent cuprins în scrierile 
iluminiştilor francezi, este astfel exprimat de Holbach: „Dacă 
necunoaşterea naturii a dat naştere zeilor, cunoaşterea naturii e menită 
să-i distrugă. Pe măsură ce omul se instruieşte, forţele şi resursele sale 
cresc o dată cu luminile sale; ştiinţele, meseriile, meşteşugul îi dau 
ajutoare, experienţa îl linişteşte sau îi procură mijloacele de a rezista 
efectelor multor cauze care încetează să-l mai îngrijoreze din momentul 
în care le-a cunoscut. Într-un cuvânt, temerile sale se împrăştie pe 
măsură ce mintea sa se luminează. Omul instruit încetează de a mai fi 
superstiţios”8. 

Iluminiştii nu au înţeles că numai luminarea nu este suficientă, deşi 
e foarte importantă, că pentru înlăturarea religiei trebuie distrusă baza 
materială a acesteia, care rezidă în existenţa claselor exploatatoare 
interesate în menţinerea religiei. 

În reflecţiile sale asupra religiei, Marx scria, printre altele, că 
„Mizeria religioasă este expresia mizeriei reale şi totodată protestul 
împotriva mizeriei reale. Religia este suspinul creaturii chinuite, 
sensibilitatea unei lumi lipsite de inimă, după cum este şi spiritul unor 
orânduiri lipsite de spirit. Ea este opiu pentru popor. 

Suprimarea religiei, a acestei fericiri iluzorii a poporului, este 
cerința adevăratei lui fericiri. Cerinţa de a renunţa la iluziile cu privire la 
situaţia sa este cerința de a renunța la o situaţie care are nevoie de iluzii. 
Critica religiei este, aşadar, în germen critica acestei văi a plângerii a 
cărei aureolă sfântă este religia”8. 

Relevând superioritatea marxismului în raport cu concepţiile 
materialist-ateiste anterioare, Lenin scrie: „Marxismul este materialism. 
Ca atare, el este tot atât de categoric ostil religiei ca şi materialismul 
enciclopediştilor din secolul al XVIII-lea sau materialismul lui Feuerbach. 


5 V.I. Lenin, Opere, vol. 15, E.S.P.L.P., Bucureşti, 1957, p. 396. 
5 Holbach, op. cit., p. 334. 
55 K, Marx - Fr. Engels, Opere, vol. I, E.S.P.L.P., Bucureşti, 1957, pp. 413-414. 

În această privinţă nu încape nici o îndoială. Materialismul dialectic al lui 
Marx şi Engels merge însă mai departe decât enciclopediştii şi 
Feuerbach, deoarece aplică filosofia materialistă la domeniul istoriei, la 
domeniul ştiinţelor sociale. Noi trebuie să luptăm împotriva religiei. Acest 
lucru constituie abc-ul întregului materialism, prin urmare şi al 
marxismului. Marxismul nu este însă un materialism care s-a oprit la abc. 
Marxismul merge mai departe. El afirmă: trebuie să ştim să ducem lupta 
împotriva religiei, şi pentru aceasta trebuie să explicăm în mod 
materialist care sunt rădăcinile credinţei şi ale religiei în mase. Lupta 
împotriva religiei nu poate fi limitată la o propagandă ideologică 
abstractă, nu poate fi redusă la o asemenea propagandă; această luptă 
trebuie legată de practica concretă a mişcării de clasă, care urmăreşte 
înlăturarea rădăcinilor sociale ale religiei”86. 

Considerând religia ca fiind un imperiu al obscurantismului, 
iluminiştii francezi materialişti au cerut, în numele raţiunii, înlăturarea 
religiei şi constituirea unui stat de atei. Cu toate acestea, dată fiind baza 
socială, de clasă, a gândiri lor, ca reprezentanţi ai burgheziei, iluminiştii 
se manifestau sceptic în ceea ce priveşte posibilitatea luminării maselor, 
a ridicării acestora la un asemenea grad de cultură şi instruire încât să 
renunţe la religie. 

Nu se poate contesta însă faptul că, în vremea lor şi de pe poziţiile 
clasei pe care o reprezentau, iluminiştii francezi ai secolului al XVIII-lea 
au ridicat gândirea filosofică materialistă şi ateismul pe o treaptă 
superioară, nemaicunoscută până atunci. Dând expresie unor tendinţe ale 
secolului şi ale clasei lor, iluminiştii francezi au transformat gândirea 
ateistă în activitate militantă, asociind-o imperativului revoluţionar al 
vremii, luptei politice duse de burghezie împotriva feudalismului. 

Critica făcută de iluminiştii francezi religiei semnifica reacţia 
raţiunii libere împotriva  obscurantismului, dogmatismului şi 
misticismului, dar în acelaşi timp ea însemna şi o lovitură dată pe tărâm 
ideologic feudalismului, ale cărui forme de organizare economice, sociale 
şi politice erau sanctificate de biserică. Ateismul iluminiştilor francezi se 
înscrie în lupta ideologică generală dusă de reprezentanţii burgheziei 
revoluţionare împotriva ideologiei feudale. 

Poziţia expresă şi consecvent ateistă a iluminiştilor materialişti 
francezi îi consacră pe aceştia ca fiind primii filosofi ai epocii moderne 
care au luptat împotriva religiei în mod direct, deschis, declarându-se pe 
faţă atei şi adversari ai religiei. Ei au căutat să înlăture religia din 
explicarea universului, din viaţa socială, morală a omului, nelăsându-i nici 
o posibilitate de a-şi justifica necesitatea în vreun domeniu. 

Contribuţia  iluminiştilor francezi la critica religiei este 
considerabilă nu numai din punct de vedere istoric şi a influenţei pe care 
a avut-o ulterior, dar şi pentru actualitatea multor pagini din scrierile lor 
în care sunt denunţate consecinţele pe care le are religia asupra 
oamenilor şi societăţii. Atacurile la care au fost supuşi iluminiştii francezi 
şi scrierile lor de către reacţiunea clericală, interzicerea şi arderea 
lucrărilor acestora nu au anihilat, ci au lărgit influenţa pe care au 


5 Cugetări despre religie, pp. 162-163. 

exercitat-o asupra secolului în care au trăit, precum şi de atunci încoace 
până în zilele noastre. 

Clasicii marxism-leninismului au subliniat în repetate rânduri 
importanţa istorică şi valoarea educativă pe care le-au avut scrierile 
marilor gânditori iluminişti din secolul al XVIII-lea. Engels recomanda ca 
scrierile iluminiştilor să fie difuzate cât mai mult printre muncitori, 
cerând ca „minunata literatură franceză materialistă a secolului trecut să 
fie răspândită într-o măsură cât mai mare printre muncitori, acea 
literatură în care spiritul francez a atins cele mai înalte culmi până în ziua 
de astăzi, atât în ceea ce priveşte forma, cât şi în ceea ce priveşte 
conţinutul...”8. 

La rândul său, Lenin în lucrarea Despre însemnătatea 
materialismului militant, aprecia scrierile iluminiştilor francezi din 
secolul al XVIII-lea ca fiind un model al activităţii ateiste militate, 
subliniind interesul actual al acestora şi importanţa traducerii şi 
răspândirii lor pe scară cât mai largă în rândul maselor. 

Conţinutul bogat, caracterul militant şi verva revoluţionară cu care 
au fost scrise, recomandă lucrările iluminiştilor francezi ca lecturi 
valoroase şi utile, care influenţează pozitiv conştiinţa oamenilor, 
contribuind la formarea şi educarea acestora în spiritul liberei cugetări. 

Prezenta tehnoredactare respectă textul lucrării „Secolul luminilor 
şi religia, lucrare ce-l are ca autor pe Gheorghe Puşcaş, apărută la 
Editura Ştiinţifică în anul 1966. Singurele modificări aduse textului 
original sunt cele de natură a respecta gramatica şi ortografia actuală a 
limbii române. În cazul notelor de subsol, acestea au fost refăcute şi 
renumerotate de aşa manieră încât să respecte corect aparatul critic al 


acestei culegeri. 
Emilian Condel 

